10 Khasiat Buah Lemon Kepada Kesihatan

Apakah khasiat buah lemon, kandungannya dan kompaun di dalamnya? Artikel ini akan membincangkan beberapa perkara seperti kandungan dalam buah lemon, khasiat buah ini dan beberapa perkara yang lain.

Buah lemon adalah sejenis buah sitrus yang tidak asing lagi dalam kalangan masyarakat di negara kita. Jika disoal, pasti majoriti tahu akan kewujudan buah ini, namun adakah anda sedar akan kebaikan yang ditawarkan oleh buah ini? Oleh itu, teruskan membaca artikel ini kerana saya akan mengupas dengan lebih mendalam akan khasiat yang terdapat di dalam buah ini.

Buah lemon atau nama saintifiknya Citrus Limon merupakan sejenis buah dari genus sitrus yang berkulit kuning dan berasal dari keluarga Rutaceae. Buah ini mempunyai rupa bentuk yang seakan-akan buah limau, berbau segar dan mempunyai rasa yang masam. Umum mengetahui bahawa buah lemon sering digunakan secara meluas dalam penghasilan produk seperti produk makanan, penjagaan kulit, kosmetik dan produk penjagaan badan.

Kandungan Nutrisi Buah Lemon

Tahukah anda akan makronutrisi dan mikronutrisi yang terdapat pada sebiji lemon? Jadual di bawah menjelaskan tentang kandungan nutrisi yang terdapat dalam buah ini.

Kalori: 29kcalKarbohidrat: 9.32gSerat: 2.8gProtein: 1.1gLemak: 0.3g

Kalsium: 26mgZat Besi: 0.6mgMagnesium: 8mgNatrium: 2mgKalium: 138mgFosforus: 16mgFolat: 11mcgVitamin C: 53mg

Berdasarkan jadual di atas, dapat kita simpulkan bahawa buah lemon mempunyai pelbagai jenis nutrisi dan khasiatnya yang tersendiri. Setiap sebiji buah lemon yang beratnya 65 g, mempunyai hanya 18.8 kcal tenaga Kandungan karbohidratnya juga rendah di mana sebiji lemon hanya mengandungi 6.06 g karbohidrat.

Ianya juga mengandungi 1.82 g serat, 0.72 g protein dan 0.20 g lemak. Ianya adalah perkara biasa untuk buah-buahan mengandungi kandungan protein dan lemak yang rendah kerana pada kebiasaannya buah-buahan dianggap tidak mempunyai kandungan protein dan lemak.

Untuk mikronutrisi pula, sebiji lemon mengandungi 16.9 mg kalsium, 0.39 mg zat besi, 5.2 mg magnesium, 1.3 mg natrium, 89.7 mg kalium, 10.4 mg fosforus, 7.15 µg folat dan 34.4 mg vitamin C. Berdasarkan jadual mikronutrisi di atas, dapat disimpulkan bahawa sebiji buah lemon mengandungi kandungan vitamin C yang tinggi di mana ianya sudah mampu untuk memenuhi separuh daripada keperluan vitamin C seharian kita.

Kandungan Berkhasiat Buah Lemon

Flavonoid adalah sebatian kimia yang terdapat di dalam kebanyakkan buah-buahan dan sayur-sayuran. Flavonoid boleh didapati di seluruh bahagian buah lemon iaitu di bahagian isi, kulit dan biji buah ini. Terdapat tiga jenis flavanoid yang terkandung di dalam buah lemon iaitu flavonon, flavon dan flavonol. Flavonon adalah komponen flavonoid yang paling banyak terkandung dalam buah lemon iaitu sebanyak 90%. Antara contoh flavonoid di dalam lemon yang terkenal dengan khasiatnya ialah eriositrin (flavonon), diosmin (flavon) dan hesperidin (flavonon).

Eriositrin: Eriositrin adalah sejenis flavonon yang mempunyai sifat anti oksida yang boleh mengelakkan kerosakan sel tubuh yang disebabkan oleh radikal bebas. Kajian juga menunjukkan bahawa eriositrin mampu untuk mengurangkan paras kolesterol di dalam darah.Diosmin: Diosmin adalah sejenis flavon yang turut mempunyai sifat anti oksida. Di samping itu, diosmin turut mampu untuk mengurangkan bengkak yang disebabkan keradangan dan mengembalikan fungsi normal salur darah.Hesperidin: Hesperidin pula adalah sejenis flavonon yang juga mampu mengurangkan paras kolesterol dan meningkatkan fungsi kapilari dan pengaliran darah.

Limonoid adalah sejenis sebatian kimia di dalam buah lemon yang boleh didapati di bahagian isi, biji dan kulit lemon. Terdapat dua jenis limonoid yang terdapat pada buah lemon iaitu limonin and nomilin. Berdasarkan kajian, terdapat perlbagai kebaikan dan manfaat yang boleh diperoleh daripada limonoid antaranya limonoid mempunyai sifat anti oksida yang mampu melawan radikal bebas di dalam badan. Di samping itu, ianya juga bersifat anti radang dan anti mikrobial.

Asid sitrik adalah antara jenis asid karboksilik yang terdapat dalam buah lemon. Asid sitrik adalah komponen semulajadi yang terdapat buah-buahan sitrus dan ianya yang menyumbang kepada rasa masam kepada buah-buahan ini. Asid sitrik dilihat mampu untuk mencegah penyakit batu karang kerana ianya mampu untuk menurunkan paras asid di dalam air kencing. Asid sitrik juga bersifat sebagai anti oksida yang bertindak melindungi sel tubuh badan daripada radikal bebas

Khasiat Buah Lemon Kepada Kesihatan

Berdasarkan informasi di atas, dapat kita teliti bahawa buah lemon mempunyai pelbagai komponen yang bermanfaat. Oleh itu, mari kita lihat apakah kebaikan buah ini kepada kesihatan kita.

1. Mencegah masalah berkaitan salur darah

Antara masalah kesihatan yang berkaitan dengan salur darah adalah masalah darah tinggi. Penyakit darah tinggi adalah masalah yang berlaku apabila bacaan tekanan darah melebihi paras normal. Kandungan kalium (potassium) di dalam buah lemon mampu menyebabkan salur darah untuk meluas dan mengembang (dilate). Pengembangan salur darah akan menyebabkan tekanan darah menurun lalu sedikit sebanyak dapat mengatasi masalah tekanan darah tinggi.

2. Mengurangkan paras kolesterol di dalam darah

Masalah paras kolesterol yang tinggi di dalam darah adalah masalah yang patut dikhuatiri kerana jikalau tidak dirawat pada peringkat awal, masalah ini mampu menyebabkan pelbagai komplikasi lain kepada kesihatan seperti penyakit jantung dan strok. Kandungan eriositrin dan hesperidin di dalam buah lemon mempunyai sifat yang mampu untuk mengurangkan paras kolesterol di dalam darah.

Selain itu, kandungan serat tak larut di dalam lemon juga mampu mengurangkan paras kolesterol di mana ianya menghalang penyerapan semula asid hempedu ke dalam salur darah. Asid hempedu digunakan oleh badan mencerna lemak dan ianya juga mempunyai kandungan kolesterol. Apabila kurang asid hempedu diserap semula ke dalam darah, maka paras kolesterol di dalam darah juga akan menurun.

3. Membantu sistem penghadaman

Antara masalah yang berkaitan dengan sistem penghadaman yang sering berlaku dalam kalangan masyarakat kita adalah masalah sembelit. Tahukah anda kandungan serat larut dan serat tidak larut di dalam buah lemon memberi kesan dan khasiat yang baik terhadap pergerakkan usus? Pengambilan serat yang mencukupi antara 25 g ke 30 g sehari mampu untuk mengatasi masalah sembelit. Selain itu, serat juga melambatkan pengosongan perut di mana ianya akan memberikan rasa kenyang yang lebih lama dan mengelakkan pengambilan makanan yang berlebihan.

4. Mencegah batu karang

Masalah batu karang adalah satu masalah yang tidak asing lagi di kalangan masyarakat kita. Batu karang terjadi apabila terdapat komponen di dalam air kencing yang mempunyai kepekatan yang tinggi dan menyebabkan pembentukkan kristal. Hal ini terjadi apabila pesakit mengalami dehidrasi (kekurangan cecair) dan menyebabkan kepekatan komponen-komponen tersebut untuk meningkat.

Di dalam satu kajian yang dijalankan terhadap peakit-pesakit yang mempunyai batu karang, didapati pengambilan terapi lemonade ataupun terapi jus lemon yang mengandungi 5.9 asid sitrik mampu untuk meningkatkan paras sitrat kencing (urinary citrate) di dalam air kencing dan juga meningkatkan jumlah pengeluaran air kencing pesakit.

Paras sitrat kencing (urinary citrate) yang rendah di dalam air kencing merupakan salah satu faktor kepada pembentukan batu karang. Oleh itu, kajian ini menunjukkan salah satu khasiat buah lemon iaitu pengambilan buah ini mampu mencegah penyakit batu karang.

Anemia adalah penyakit yang terjadi apabila seseorang itu mempunyai paras haemoglobin yang rendah di dalam darah. Hemoglobin berfungsi untuk membawa oksigen ke sel-sel di dalam tubuh badan. Hemogloblin yang rendah ini disebabkan oleh kekurangan zat besi yang diperlukan dalam penghasilan hemoglobin.

Kesannya, pesakit akan berasa cepat letih dan penat kerana kurangnya oksigen yang diangkut ke sel-sel tubuh badan untuk menjana tenaga. Buah lemon adalah buah yang kaya dengan vitamin C di mana vitamin C adalah salah satu mikronutrisi yang membantu di dalam penyerapan zat besi. Apabila zati besi dapat diserap dengan baik, maka hemogloblin dapat dihasilkan dengan secukupnya dan ini dapat mencegah penyakit anemia.

Anda ada masalah nafas berbau tetapi masih tidak menjumpai jalan penyelasaian? Cuba praktikkan penggunaan jus lemon untuk mengatasi masalah ini. Secara tradisionalnya, jus lemon digunakan untuk mengatasi masalah nafas berbau dan mulut kering. Mulut yang kering adalah salah satu punca kepada terjadinya masalah nafas berbau. Sifat asid yang ada pada buah sitrus ini mampu untuk meransang penghasilan air liur (saliva) lalu dapat mencegah masalah bau nafas.

7. Mencegah penyakit skurvi

Skurvi adalah sejenis penyakit yang terjadi apabila tubuh badan kekurangan vitamin C. Antara simptom yang dialami oleh pesakit skurvi adalah masalah kulit, pendarahan pada gusi, anemia, lemah tubuh badan, kehilangan gigi dan lain-lain. Vitamin C adalah mikronutrisi yang sangat penting dan diperlukan oleh tubuh badan untuk berfungsi dengan normal seperti membantu penyerapan zat besi dan menghasilkan kolagen untuk tisu badan. Buah lemon mempunyai kandungan vitamin C yang tinggi di mana di dalam sebji penuh buah lemon terdapat kandungan vitamin C yang sudah mampu memenuhi separuh daripada keperluan harian vitamin C.

8. Mencegah tanda-tanda penuaan

Tahukah anda bahawa buah lemon turut mempunyai banyak kebaikkan untuk kulit? Kandungannya yang tinggi dengan vitamic C mampunyai sifat anti oksida yang mampu melawan radikal bebas yang merosakkan sel dan menyebabkan penuaan. Vitamin C yang terkandung di dalam buah lemon turut meransang pembentukkan kolagen yang mencegah kedutan kulit, kulit kering dan kerosakkan disebabkan cahaya matahari. Oleh sebab itu, pelbagai syarikat rangkaian kosmetik menggunakan ekstrak lemon di dalam produk penjagaan kulit yang dihasilkan oleh mereka.

Berdasarkan kajian, salah satu khasiat buah lemon berpotensi untuk mengurangkan risiko untuk mendapat penyakit gout. Gout terjadi apabila asid urik di dalam darah tinggi dan melebihi paras normal. Kebiasannya, pesakit gout akan mengalami episod kesakitan di bahagian sendi seperti di bahagian sendi-sendi jari. Di dalam satu kajian percubaan klinikal yang di jalankan di China terhadap pesakit yang mempunyai serum asid urik yang tinggi, didapati bahawa pengambilan ektrak jus lemon selama enam minggu membantu dalam menurunkan paras serum asid urik di dalam darah pesakit.

Ektrak minyak pati lemon sering digunakan untuk tujuan aromaterapi. Bau yang terhasil daripada minyak pati lemon ini mampu membangkitkan mood dan menjadikan pengamalnya lebih tenang. Di dalam satu kajian percubaan klinikal yang dijalankan ke atas pesakit yang menjalani pembedahan, didapati penggunaan minyak pati lemon (dihidu) mampu mengurangkan tahap kegelisahan pesakit selepas pembedahan.

Tuntasnya, terdapat pelbagai manfaat dan kebaikan yang ditawarkan oleh buah lemon terhadap kesihatan. Namun begitu, haruslah diingat bahawa untuk mencapai kesan terapeutik ini, pengambilannya haruslah mencapai jumlah yang tertentu. Oleh itu, nasihat dan pandangan pakar dan pekerja kesihatan haruslah diambil kira sebelum mengamalkan apa-apa jenis perubatan agar tidak mendatangkan mudarat terhadap kesihatan kelak. Terima kasih.

Diharapkan artikel khasiat buah lemon ini dapat memberikan sedikit sebanyak khasiat buah ini kepada para pembaca.

Khasiat Buah yang lain

Aterosklerosis. (2011). Retrieved from Portal MyHealthBatu Karang. (2012). Retrieved from Portal MyHealthBhargava, H. (2020). Citric Acid Health Benefits. Retrieved from WebMDBjarnadottir, A. (2019). Lemons 101: Nutrition Facts and Health Benefits. Retrieved from  HealthlineCrosta, P. (2017). Scurvy: Symptoms, causes, treatment, and prevention. Retrieved from Medical News TodayDel Rı́o, J. A., Fuster, M. D., Gómez, P., Porras, I., Garcı́a-Lidón, A., & Ortuño, A. (2004). Citrus limon: a source of flavonoids of pharmaceutical interest. Food Chemistry, 84(3), 457–461. Diosmin: Uses, Side Effects, Interactions, Dosage, and Warning. (n.d.). Retrieved from WebMDGonzález-Molina, E., Domínguez-Perles, R., Moreno, D. A., & García-Viguera, C. (2010). Natural bioactive compounds of Citrus limon for food and health. Journal of Pharmaceutical and Biomedical Analysis, 51(2), 327–345.Hajimahmoodi, M., Moghaddam, G., Mousavi, S. M., Sadeghi, N., Oveisi, M. R., & Jannat, B. (2014). Total Antioxidant Activity, and Hesperidin, Diosmin, Eriocitrin and Quercetin Contents of Various Lemon Juices. Tropical Journal of Pharmaceutical Research, 13(6), 951. Kamrani, F., Nazari, M., Farajzadeh, M., Sahebalzamani, M., & Amin, G. (2016). Effect of Aromatherapy With Lemon Essential Oil on Anxiety after Orthopedic Surgery. Iranian Journal of Rehabilitation Research in Nursing, 2(4), 26-31. doi:10.21859/ijrn-02044Klimek-Szczykutowicz, Szopa, & Ekiert. (2020). Citrus limon (Lemon) Phenomenon—A Review of the Chemistry, Pharmacological Properties, Applications in the Modern Pharmaceutical, Food, and Cosmetics Industries, and Biotechnological Studies. Plants, 9(1), 119. https://doi.org/10.3390/plants9010119McDermott, A. (2019). 7 Benefits of Lemon Water: Vitamin C, Weight Loss, Skin, and More. Retrieved from HealthlineMohanapriya M, Ramaswamy DL, Rajendran DR. (2013). Health and medicinal properties of lemon (Citrus limonum). J Ayu Her Med. 2013;3:1095–100Penniston, K. L., Steele, T. H., & Nakada, S. Y. (2007). Lemonade Therapy Increases Urinary Citrate and Urine Volumes in Patients with Recurrent Calcium Oxalate Stone Formation. Urology, 70(5), 856–860. Pullar, J. M., Carr, A. C., & Vissers, M. (2017). The Roles of Vitamin C in Skin Health. Nutrients, 9(8), 866. https://doi.org/10.3390/nu9080866The WellBeing Team. (2018). How to keep healthy with the power of lemons. Retrieved from WellbeingTundis, R., Loizzo, M. R., & Menichini, F. (2013). An Overview on Chemical Aspects and Potential Health Benefits of Limonoids and Their Derivatives. Critical Reviews in Food Science and Nutrition, 54(2), 225–250. https://doi.org/10.1080/10408398.2011.581400Walle, M. G. S. (2019). What Is Citric Acid, and Is It Bad for You?  Retrieved from HealthlineWang, H., Cheng, L., Lin, D., Ma, Z., & Deng, X. (2017). Lemon fruits lower the blood uric acid levels in humans and mice. Scientia Horticulturae, 220, 4–10. https://doi.org/10.1016/j.scienta.2017.03.023Wang, Y., Wang, S., Fabroni, S., Feng, S., Rapisarda, P., & Rouseff, R. (2020). Chemistry of citrus flavor. The Genus Citrus, 447–470. https://doi.org/10.1016/b978-0-12-812163-4.00022-xWatson, K. (2019). Everything You Need to Know About Flavonoids. Retrieved from HealthlineWatson, K. (2019). What You Need to Know About Lemon Essential Oil. Retrieved from HealthlineWest-Rosenthal, L. B. (2020). Here’s what you need to know about citric acid, the food additive hiding everywhere. Retrieved from Well and GoodWhat Are Some Home Remedies for Treating Bad Breath? (2019). Retrieved from https://bit.ly/2XlfsuJWhat Is Cancer? (n.d.). Retrieved from Cancer.govWood, M. (2005). Health Benefits of Citrus Limonoids Explored. Retrieved from USDAZuckerman, J. M., & Assimos, D. G. (2009). Hypocitraturia: pathophysiology and medical management. Reviews in urology, 11(3), 134–144.


Kanser Paru-paru: Punca, Simptom dan Rawatan

Kanser paru-paru ialah salah satu kanser yang paling banyak berlaku di Malaysia, iaitu sekitar 10%. Risiko lelaki adalah lebih tinggi iaitu 1 daripada 55 orang berbanding wanita yang sekitar 1 daripada 135 orang. Kanser ini beraku disebabkan oleh pertumbuhan sel secara tidak normal dan tidak terkawal. Ia bermula di bahagian paru-paru dan boleh merebak ke organ lain seperti kelenjar limfa, otak serta tulang. Penyebaran ini disebut sebagai metastasis.

Terdapat 2 klasifikasi kanser paru-paru berdasarkan jenis sel:

Non-small cell lung cancer (85%)

Daripada kanser jenis ini, ia pula dibahagikan kepada 3 jenis iaitu:

Adenocarcinoma
Squamous cell carcinoma
Large cell cancer

Small cell lung cancer (15%) – bersifat agresif dan lebih mudah merebak

Kadar kelangsungan hidup (survival rate) dalam 5 tahun ialah sebanyak 56% untuk kes kanser paru-paru yang tidak merebak. Jika merebak, kadar kelangsungan turun kepada 5%.

Terdapat beberapa punca kepada masalah kanser paru-paru. Punca-punca tersebut adalah:

90% kanser paru-paru adalah disebabkan oleh merokok. Rokok mempunyai lebih 4000 bahan kimia yang menyebabkan iritasi pada sistem pernafasan termasuk paru-paru. Selain rokok, curut dan vape juga boleh menyebabkan masalah ini.

Asap kereta, asap kilang dan lain-lain menyebabkan iritasi pada paru-paru serta mengganggu fungsi normal organ tersebut. Ini akan meningkatkan risiko untuk mendapat masalah ini.

Penyakit seperti Tuberkulosis dan Chronic Obstructive Pulmonary Disease (COPD) menyebabkan kerosakan tisu paru-paru, fibrosis, pembentukan parut, dan perubahan genetik. Ini sekaligus meningkatkan risiko kanser ini.

Terdapat beberapa pekerjaan berisiko yang terdedah kepada bahan kimia seperti arsenik, kromium, nikel, hidrokarban aromatik dan eter.

5. Terdedah kepada asbestos

Asbestos meningkatkan risiko kanser paru-paru sebanyak 9 kali ganda. Kanser paru-paru yang berkait rapat dengan asbestos dikenali sebagai mesothelioma.

Seseorang yang tidak merokok tetapi terdedah kepada asap rokok seperti di rumah atau di tempat kerja mempunyai 20-30% risiko mendapat kanser ini.

Terdapat beberapa simptom yang perlu diketahui berkenaan kanser ini.

batuk yang berlarutan melebihi 2 minggu atau semakin teruk
batuk kahak atau berdarah
sakit dada yang bertambah teruk ketika semasa menarik nafas, ketawa, atau batuk
suara serak
sesak nafas
mengah (wheezing)
berasa lemah dan letih
hilang selera makan
penurunan berat badan tanpa sebab yang jelas
jangkitan paru-paru berulang seperti pneumonia

Sekiranya kanser merebak, simptom akan bergantung kepada lokasi organ yang terlibat. Contohnya:

Kelenjar limfa: benjolan, terutama di leher atau tulang selangka
Tulang: sakit tulang, terutamanya di bahagian belakang, tulang rusuk atau pinggul
Otak:sakit kepala, pening, masalah keseimbangan, kebas tangan atau kaki
Hati: Kulit menjadi kuning (jaundice)

Kadang-kala, kanser paru-paru menyebabkan tindak balas terhadap sistem imun badan. Antibodi serta sel darah putih (dikenali sebagai sel T) yang sepatutnya melawan sel kanser telah menyerang sel normal secara salah. Ini dikenali sebagai Paraneoplastic Syndrome. Simptomnya adalah seperti:

Lemah otot
Loya
Muntah
Tekanan darah tinggi
Kandungan gula yang tinggi
Kekeliruan
Sawan
Koma

PENYAKIT LAIN YANG BERKAITAN

Tuberkulosis (TB)
Jangkitan paru-paru
Bronchiectasis
Paru-paru berair
Bronchitis
Kanser lain yang merebak ke bahagian paru-paru

Selain daripada sejarah kesihatan dan pemeriksaan fizikal, ujian lain akan dijalankan bagi mengenal pasti diagnosis yang tepat serta komplikasi yang mungkin berlaku.

Ujian darah – melihat sel darah merah yang mungkin berkurangan (anemia) dalam pesakit kanser. Jika terdapat jangkitan paru-paru, sel darah putih juga menjadi tinggi.
Kultur darah dan kahak – untuk mengetahui organisma yang menyebabkan jangkitan paru-paru
Ujian cytoskopi kahak – melihat kahak di bawak mikroskop untuk mengetahui jenis kanser paru-paru (non-small cell atau small cell)
Ujian fungsi hati – enzim fungsi hati akan menjadi tidak normal jika kanser merebak ke hati
X-Ray dada – untuk melihat sama ada pesakit mempunyai kanser paru-paru atau jangkitan kuman. Selain itu, doktor boleh melihat perubahan pada paru-paru seperti parut yang disebabkan oleh jangkitan TB kronik. Paru-paru berair juga boleh terjadi sebagai komplikasi kanser paru-paru.
CT Scan (dada) /MRI – melihat ketumbuhan dengan lebih jelas serta lokasi kanser sekiranya merebak.
Bronkoskopi – ujian yang menggunakan tiub fleksibel bersama kamera di hujungnya untuk melihat saluran pernafasan dan paru-paru. Sekiranya terdapat ketumbuhan yang tidak normal, sampel tisu (biopsi) akan diambil dan dihantar ke makmal untuk di analisa. Sekiranya ia adalah sel kanser, PET Scan akan dilakukan untuk mengklasifikasi tahap kanser paru-paru.

Rawatan bergantung kepada beberapa faktor seperti jenis kanser, tahap, usia dan masalah kesihatan pesakit. Pendekatan utama ialah melalui pembedahan, kemoterapi, terapi radiasi dan rawatan palliatif.

Secara amnya, non-small cell dirawat dengan kombinasi pembedahan, kemoterapi,radiasi dan terapi secara target. Small cell dirawat dengan kaedah kemoterapi dan terapi radiasi sahaja kerana kanser ini biasanya sudah merebak pada masa ia dijumpai.

Pembedahan ialah pilihan pertama rawatan pada peringkat awal kanser paru-paru. Ia merangkumi pembuangan seluruh tumor termasuk tisu sihat dan normal di sekitarnya untuk mengelakkan penyebaran sel kanser.

Sekiranya kanser merebak ke sebahagian besar paru-paru, pneumectomy atau pembuangan sebelah paru-paru akan dilakukan. Walaupun mempunyai dua paru-paru adalah ideal, pesakit masih boleh hidup secara normal menggunakan satu paru-paru.

Keadaan ini mungkin membatasi kemampuan fizikal seseorang seperti kemampuan untuk bersenam, tetapi lama kelamaan, badan akan mula menyesuaikan diri dengan perubahan ini.

Kemoterapi adalah ubat yang diberikan kepada pesakit untuk mengecilkan atau memusnahkan sel-sel kanser. Ia boleh dilakukan sebelum pembedahan (neoadjuvant chemotheraphy) atau selepas pembedahan (adjuvant chemotheraphy).

Terapi radiasi melibatkan penggunaan sinar bertenaga tinggi seperti X-Ray untuk memusnahkan sel-sel kanser.

4. Terapi secara target (targeted theraphy)

Terapi ini bertindak dengan mengesan Epidermal Growth Factor Receptor (EGFR) pada kanser sel. Ia membuatkan sistem imun badan membantu membunuh sel-sel kanser. Ubat yang diberikan ialah Tyrosine Kinase Inbihitor seperti Gefitinib dan Erlotinib, iaitu ubat yang di ambil secara tablet sekali sehari.

Rawatan ini selalunya diberikan apabila kanser telah merebak ke organ lain. Ia bertujuan untuk mengurangkan simptom seperti kesakitan, sesak nafas, loya dan muntah. Ia juga membantu memberi keselesaan kepada pesakit.

Tidak semua kanser paru-paru dapat dicegah. Tetapi ada perkara yang dapat dilakukan untuk mengurangkan risiko seperti:

Berhenti merokok
Elakkan atau hadkan pendedahan kepada agen penyebab kanser
Makan buah-buahan dan sayur-sayuran

Beberapa bukti menunjukkan bahawa diet tinggi buah-buahan dan sayur-sayuran mengandungi vitamin semulajadi yang membantu melindungi seseorang daripada kanser paru-paru. Walau bagaimanapun, elakkan mengambil pil vitamin dalam dos yang besar kerana ia mungkin berbahaya. Sebagai contoh, hasil kajian ke atas perokok yang mengambil beta karotin meningkatkan lagi risiko kanser paru-paru.

Jenis Kanser yang lain

What is Lung Cancer? (n.d.). Retrieved January 07, 2021, from Hospital Pantai
Mohd Razali N., D. (2016, April 8). Kanser Paru-paru. PORTAL MyHEALTH.
Lung cancer – Symptoms and causes. (2020, October 10). Mayo Clinic.
Lung Cancer Prevention | How to Prevent Lung Cancer. (n.d.). American Cancer Society.
Pietrangelo, A. (2020, September 1). Everything You Need to Know About Lung Cancer. Healthline.


Baja Tahi Ayam: Kandungan, Pembuatan dan Kegunaan

Adakah anda pernah dengar atau terbaca tentang baja tahi ayam?Dalam artikel pada kali ini kita akan berkenalan sedikit tentang baja tahi ayam, kandungannya, pembuatannya dan kesan jika berlebihan menggunakannya.

Dalam penanaman organik yang semakin mendapat tempat dalam kalangan petani dan pengguna, penggunaan baja organik adalah penting untuk memastikan tanaman hidup subur. Walaupun kandungan nutrien di dalam baja organik adalah rendah berbanding baja kimia, ia tetap menjadi pilihan sebahagian petani yang ingin mengekalkan tahap organik tanaman mereka. Baja tahi ayam adalah salah satu baja organik yang penting untuk meningkatkan produktiviti tanah dan hasil tanaman.

Baja ini mengandungi lebih kurang 76% air. Komposisi baja ini berbeza berdasarkan umur ayam, kelembapan dan usia baja, campuran baja, cara pengendalian dan simpanan. Pemakanan ayam juga boleh mempengaruhi kadar nutrien baja yang dihasilkan. Kualiti baja ini berkurang dengan pertambahan masa. Semakin lama baja jenis ini, semakin berkurang nilai nutrien yang terkandung di dalamnya.

Namun baja ini akan menjadi sebahagian daripada tanah organik. Baja ini mengandungi makronutrien seperti nitrogen, fosforus dan kalium yang tinggi berbanding baja kandang lain yang menjadikannya sebagai pilihan petani.

Kandungan nitrogen tanah juga meningkat 40-60% apabila tanah berpasir diberikan baja jenia ini, dan peningkatan nitrogen 17-38% apabila ia diberikan kepada tanah jenis lom berpasir. Kadar garam terlarut dalam tanah (saliniti tanah) juga meningkat apabila diberikan baja tahi ayam. Garam terlarut ini kemudiannya akan diserap oleh akar tumbuhan untuk hidup subur.

Pembuatan Baja Tahi Ayam

Baja ini boleh digunakan secara terus atau diproses. Semakin lama baja tahi ayam, semakin berkurang nilai nutriennya. Namun kehilangan nutrien daripada tahi ayam dapat dikurangkan dengan cara penyimpanan dan pengendalian yang baik.

Superfosfat tunggal, baja campuran dan kapur tawar adalah antara bahan-bahan yang boleh digunakan untuk menghalang kehilangan nutrien dalam baja ini. Superfosfat adalah bahan yang paling berkesan untuk menghalang kehilangan nitrogen manakala kapur tawar pula paling berkesan untuk menghilangkan bau tahi ayam tapi meningkatkan kadar kehilangan nitrogen.

Baja yang disimpan haruslah dalam keadaan optimum dan terhindar daripada cuaca buruk untuk mengurangkan kehilangan nutrien kesan daripada proses larut lesap.

Penggunaan baja tahi ayam

Baja ini boleh digunakan secara terus ke atas tanah atau selepas seketika. Secara umum baja tahi ayam yang dikomersil terlebih dahulu diproses dengan cara dikeringkan, dihancurkan atau digemburkan dan dibungkus ke dalam pelbagai saiz beg plastik.

Baja boleh diselerakkan ke atas tanah dan kemudiannya perlu segera disebatikan dengan menggunakan alatan seperti penyodok, penggembur tanah ataupun jentera (rotovator). Baja ini perlu disebatikan atau ditutup dengan tanah agar bau yang tidak menyenangkan dapat dikurangkan.

Penggunaan baja jenis ini perlu digunakan dengan berhati-hati untuk mengelakkan tanaman melecur sekiranya digunakan terlalu banyak, berdekatan dengan pokok ataupun tanaman ditanam terlalu cepat selepas baja disebatikan dalam tanah pertanian. Baja ini perlu dicampur dengan tanah sekurang-kurangnya seminggu hingga dua minggu sebelum tanaman ditanam.

Tanaman yang sesuai dengan baja tahi ayam

Baja ini biasanya digunakan untuk penanaman sayur-sayuran daun, sayur-sayuran buah, buah-buahan dan tanaman industri. Kajian di Cameron Highland mendapati penggunaan baja tahi ayam yang diproses dan tidak diproses adalah sama terhadap tanaman salad berbanding kompos cacing, kompos tahi ayam + serbuk kayu, dan kompos serbuk kayu + tahi ayam+ sekam padi.

Kadar yang disyorkan untuk tanaman tomato, kubis dan terung di tanah gambut adalah lebih kurang 40-50 t/ha. Untuk penanaman bayam pula, kuantiti yang diperlukan adalah kurang sedikit iaitu 20 t/ha untuk tanah jenis gambut.

Kuantiti yang sama disyorkan untuk penanaman salad di tanah loam tanah liat. Tahi ayam yang tidak diproses dan dijadikan baja adalah lebih murah berbanding baja yang diproses. Namun, baja tahi ayam yang diproses mempunyai lebih kebaikan seperti mudah dikendalikan dan kurang berbau dan tidak menarik lalat.

Nilai pH tanah yang rendah iaitu kurang daripada 6.5 boleh menganggu ketersediaan nutrien untuk diserap oleh tanaman. Namun, penggunaan pellet tahi ayam (pH 7.9) didapati tidak memudaratkan pengambilan nutrien oleh tumbuhan kerana penggunaan baja tahi ayam tanpa mengira kadar penggunaan baja mencatatkan pH tanah masih pada lingkaran normal.

Ini membawa kepada cadangan kesimpulan bahawa penggunaan baja jeni ini mampu menambah baik pengekalan nutrien dalam tanah dan seterusnya meningkatkan kesuburan tanah. Dalam keadaan yang lain, penggunaan baja tahi ayam yang terlalu banyak boleh menyebabkan pengumpulan garam terlarut dalam tanah. Kadar garam terlarut yang tinggi boleh menyebabkan kemasinan tanah (saliniti tanah) meningkat dan membantutkan pertumbuhan pokok.

Kajian mendapati kadar EC 11 dS/m dalam tanah lom kelodak (silt loam) adalah terlalu tinggi untuk tanaman yang sensitif terhadap saliniti yang boleh menyebabkan tanaman mungkin terbantut ataupun mati. Walaupun pH tanah masih dalam lingkaran normal, kadar EC tanah meningkat dengan peningkatan penggunaan baja sehingga melepasi tahap kritikal saliniti boleh menyebabkan kesuburan tanah terjejas. Pada kajian terhadap tanaman bayam, hasil bayam mula menurun apabila kadar penggunaan baja ini melebihi 10 w/w %.

Petani haruslah memastikan tanaman mereka diberikan tahap baja yang sesuai dengan tanaman mereka untuk memperoleh hasil yang optimum.

*ECadalah singkatan untuk electrical conductivity. Ia adalah ukuran keupayaan sesuatu media seperti air untuk membawa cas elektrik yang berunit siemen per meter. EC diukur untuk menentukan tahap kemasinan air atau tanah kerana tanaman hanya boleh hidup sekiranya konduktiviti elektrik rendah daripada nilai kritikal.

Vimala, P., Salbiah, H., Zahrah, T., & Ruwaida, M. (2001). Yield responses of vegetables to organic fertilizers. Journal of Tropical Agriculture and Food Science, 29, 17-28.Dikinya, O., & Mufwanzala, N. (2010). Chicken manure-enhanced soil fertility and productivity: Effects of application rates. Journal of Soil Science and Environmental Management, 1(3), 46-54.McCall, W. W. (1980). Chicken manure. Honolulu (HI): University of Hawaii. General Home Series (GHGH-02)


Cara Tanam Pudina Dengan Mudah dan Betul

Bagaimanakah cara untuk tanam pokok daun pudina. Artikel ini akan membincangkan cara tanam daun pudina yang betul, penjagaan pokok berserta pembajaan.

Terdapat pelbagai tanaman herba di dunia ini. Herba adalah tumbuhan yang memberi manfaat kesihatan terhadap manusia. Antara herba yang menjadi pilihan dan popular di kalangan masyarakat adalah pudina atau mentha piperita. Ianya dipanggil sebagai Peppermint bagi masyarakat dunia. Tumbuhan ini memberikan sensasi sejuk dan kesegaran dalam sajian makanan dan minuman.

Disebabkan ciri tersebut, tumbuhan ini kini telah banyak diolah dan diinovasikan kepada pelbagai produk antaranya ialah aiskrim, minyak pati dan sebagainya. Untuk menanamnya, ianya tidaklah rumit untuk diusahakan. Malahan dari segi penyelenggaraannya juga adalah terlalu mudah bahkan jika anda seorang yang sibuk bekerja, anda masih boleh menjaganya tanpa sebarang kerisauan.

Jika anda seorang tukang masak ataupun suri rumah, ianya akan lebih memudahkan dan menjimatkan kos penyediaan makanan di rumah. Antara, kebaikan lain adalah ianya juga indah dijadikan sebagai hiasan di halaman rumah. Pada hari ini, saya ingin merungkai tentang cara-cara menanam pudina.

Faktor yang paling penting perlu dijaga rapi terhadap tanaman ini adalah pencahayaan. Ianya memerlukan pencahayaan daripada matahari sekurang-kurangnya 3-5 jam sehari untuk menjamin pertumbuhan yang baik dan stabil. Tanah yang ideal untuk penanamannya pula, adalah tanah yang mencapai nilai pH antara 6.5 dan 7.0, akan tetapi ia masih boleh beradaptasi pada keadaan tanah yang lebih berasid. Penggunaan peatmoss, cocopeat dan sabut kelapa boleh dijadikan sebagai bahan tambahan tanah kerana ianya mempunyai kemampuan pegangan air yang baik untuk membantu mengekalkan kelembapan.

Untuk memperoleh benih pudina adalah sebaiknya melalui keratan batang. Disamping itu, dengan menggunakan keratan hasil yang bakal diperolehi akan lebih produktif berbanding menggunakan biji benih. Seperti kita sedia tahu, benihnya amat sukar diperolehi dan hanya dijual di nurseri-nurseri tertentu dan di pasaraya.

Untuk cara yang lebih mudah, anda boleh sahaja membeli daun pudina yang tersedia di pasaraya dan membahagikannya kepada beberapa keratan. Penyediaan keratan tersebut sangatlah mudah. Iaitu dengan hanya membuang daun pudina tersebut dan mengeratnya sekurangnya 10cm sebelum disemai. Pada peringkat penyemaian, pudina boleh ditanam di dalam pot tray, terus pada pasu dan batas. Bergantung kepada pilihan anda. Semasa penyemaian, media tanaman juga mempengaruhi pertumbuhan pudina.

Oleh itu, ianya disyorkan ditanam menggunakan media yang mengandungi kandungan organik yang tinggi seperti kompos dan tahi ayam. Komposisi campuran tanah (3:2:1) juga bersesuaian untuk tanaman ini. Setelah melalui proses yang dinyatakan, ambil keratan yang disediakan dan tanam sedalam 2.5cm dari permukaan media. Kemudian, biarkan selama 1-2 minggu sehingga tumbuh tunas daun yang baru.

Waktu penanaman yang paling sesuai bagi penanamannya adalah pada awal pagi. Jika telah disemai di dalam pasu, biarkan sahaja ianya membesar sehingga tempoh tuaian. Manakala jika anda ingin menanamnya pada batas pula, pindah benih dalam semaian dan ditanam terus pada tanah. Kebaikan menggunakan batas sebagai media tanaman adalah hasil yang lebih banyak berbanding di dalam pasu. Hal ini kerana, pudina mendapat ruang yang lebih luas dan tidak tersekat pertumbuhannya.

Aktiviti ini dijalankan sekurang-kurangnya 1-2 minggu sekali menggunakan baja organik ataupun sekadar menggunakan tahi ayam. Ianya tidak perlu digunakan terlalu banyak, cukup sekadar beberapa butir bagi setiap rimbunan pudina. Cara yang selamat dan berkesan bagi pemberian baja adalah dengan menaburkan baja tersebut pada tepi bibir pasu ataupun pada keliling batas. Elakkan daripada terkena pada bahagian batang pudina kerana takut dikhuatiri akan berlaku kelecuran pada bahagian tersebut.

Pudina memerlukan air yang banyak untuk pertumbuhan yang baik. Akan tetapi, pemberian air sehingga menyebabkan takungan air boleh menjejaskan pertumbuhannya. Sekiranya menggunakan pasu, pastikan pasu tersebut mempunyai lubang pada bahagian dasarnya bagi membuang lebihan air. Manakala untuk kekerapan penyiraman pula, disyorkan penyiraman sebanyak 2 kali sehari iaitu pada sebelah pagi dan petang.

Sekiranya kelihatan rimbunan pudina terlalu padat di dalam pasu, sebaiknya segera dipecahkan kepada beberapa bahagian dan dipindahkan ke dalam pasu baru dengan komposisi media yang sama. Hal ini bertujan bagi mengelakkan tanaman menjadi kurang subur kerana akarnya juga telah padat. Sekiranya tidak ditangani, akan menyebabkan permasalahan lain seperti keguguran dan kekuningan pada daun. Sebagai penambahbaikan bagi menghasilkan lebih banyak daun dan mengekalkan kesuburan tanaman, daunnya perlu rajin dipetik dan dicantas batangnya sekitar 10-15cm apabila pokok sudah mula menjalar.

Penyakit yang sinonim dan sering dikenalpasti menyerang tanaman ini adalah antraknos, bintik daun, karat daun, verticillium wilt dan powdery mildew. Verticillium wilt adalah disebabkan oleh kulat Verticillium dahliae, ianya merupakan penyakit yang paling merosakkan semua jenis pudina di seluruh dunia. Kulat ini mampu hidup di dalam tanah dan tumbuh-tumbuhan yang berpenyakit. Ia dibawa ke tanah dan setelah terbentuk di dalam tanah, hampir mustahil untuk dibasmi kerana mikrosklerotia, yang geminat dan menjangkiti akar sepenuhnya. Kebanyakkan penyakit yang dinyatakan adalah berpunca daripada kulat. Oleh itu setelah mengenalpasti symptom penyakit pada peringkat awal, segera melaksanakan semburan racun kulat bagi menangani penularannya.

Pertumbuhan pudina untuk matang dituai mengambil masa lebih kurang 90 hari selepas penanaman. Ianya dituai apabila rimbunan pudina mencapai ketinggian sehingga 1-2 kaki. Cara menuainya adalah memotong bahagian pudina 1 inci dari permukaan tanah. Bahagian yang ditinggalkan akan tumbuh semula dalam masa 1 bulan atau lebih dan dituai semula setelah mencapai ketinggian tuaian.

Diharapkan artikel cara tanam pudina ini akan memudahkan para pembaca menanam pokok daun pudina di rumah masing-masing.

Artikel Berkaitan: Khasiat Daun Pudina pada kesihatan

Cara Tanam pokok lain yang anda perlu tahu:

Nor Aniza Hj Ahmad Shahibuddin (2001). Jenis-jenis tanaman herba ubatan tempatan dan nilai-nilai perubatannya. Projek Penyelidikan Seni Bina Landskap. M.s: 104Izham Alias (n.d). Cara tanam pudina dalam bekas. Diambil dari Kebunbandar


Cara Tanam Ketumbar yang Betul

Bagaimanakah cara untuk tanam ketumbar dengan betul? Artikel ini akan membincangkan cara-cara untuk tanam ketumbar menggunakan cara yang betul dari segi penanaman, pembajaan, penjagaan dan sebagainya.

Ketumbar ataupun coriander merupakan sejenis daun herba dan ianya kelihatan seperti daun sup. Ianya amat terkenal terhadap masyarakat Asia dan Latin sebagai bahan tambahan dalam masakan. Keseluruhan bahagian pada ketumbar boleh digunakan untuk pelbagai kegunaan antaranya biji ketumbar boleh dijadikan sebagai rempah. Untuk manfaat kesihatan pula, ianya sangat berkesan dalam menurun kadar gula pesakit diabetes, mengurangkan kolesterol, bagus untuk kesihatan mata dan sebagainya.

Disamping itu, ianya mengandungi pelbagai vitamin yang bermanfaat dalam mengawal pelbagai masalah kesihatan dalam badan. Selain itu, tanaman ini hanya tumbuh semusim bermakna setelah matang ianya akan dituai bersama keseluruhan bahagiannya dan perlu ditanam semula dengan biji benih yang baru.

Tanaman ini sangat mudah untuk ditanam dan cepat mendatangkan hasil oleh kerana tempoh matang yang singkat untuk dituai. Untuk mengusahakan tidaklah terlalu susah dan hanya memerlukan masa 1 bulan bagi penuaian daun dan boleh dilanjutkan sehingga 3 bulan sekiranya ingin menuai biji ketumbar. Ianya memang mudah dan bahkan menjadi lebih mudah sekiranya anda mengetahui cara penanamannya dengan betul.

Perbezaan Ketumbar, Saderi dan Parsli

Mungkin anda akan terkeliru sekiranya ke pasar ingin membeli daun ketumbar, tetapi terbawa pulang pula daun lain. Ketiga-tiga daun yang dinyatakan tersebut mempunyai ciri-ciri yang sama dari segi warnanya tetapi sebenarnya ianya berbeza sama sekali dari segi warna dan rasa. Ketahui dengan lebih lanjut melalui gambar di bawah:

Terdapat beberapa aspek penting yang perlu dipenuhi bagi menjayakan penanaman ketumbur, antaranya ialah suhu, pH, taburan hujan dan tanah. Dari segi suhu, ianya sangat sesuai ditanam pada kawasan beriklim tropika seperti di Malaysia yang bersuhu diantara 20-30°C. Ianya amat sensitive terhadap cuaca terlalu sejuk dan panas. Sekiranya terlalu panas, ianya akan menyebabkan berlaku pengeluaran biji berbanding daun.

Manakala untuk jenis tanah pula, pilihan yang terbaik adalah tanah liat berpasir. Hal ini kerana, tanah tersebut mempunyai saliran yang baik dan pH yang ideal. Nilai pH tanah yang sesuai bagi menjamin pertumbuhan ketumbar adalah sekitar 6.2-6.8. Tanah yang terlalu berasid adalah tidak sesuai bagi tanaman ini kerana ianya akan menyebabkan pertumbuhan vegetatif.

Bagi penanaman ketumbar dalah tidak digalakkan menggunakan kaedah vegetatif kerana hasilnya adalah lebih rendah berbanding menggunakan biji. Akhir sekali dari segi taburan hujan, kawasan penanaman hendaklah menerima taburan hujan sekitar 1000 – 2000mm setahun.

Pertama sekali, sediakan batas berukuran tinggi lebih kurang 0.5m x 7m panjang x 2m lebar. Untuk kerja yang lebih efisien dan sistematik, gunakan khidmat jentera ladang bagi memudahkan proses pengolahan tanah serta boleh disekalikan dengan aktiviti pencampuran kompos atau tahi ayam. Seterusnya, sediakan lubang berukuran 10-15cm panjang dengan kedalaman 3-5 cm dan jarak antara batas pula di antara 35-50 cm.

Digalakkan untuk menggunakan biji benih bagi mendapatkan hasil yang maksima. Biji benih boleh diperolehi melalui ketumbar yang sudah melebihi 3 bulan atau dibeli terus melalui premis pertanian ataupun online. Bagi mengenali biji benih yang bagus untuk ditanam adalah dengan merendamnya terlebih dahulu di dalam air. Sekiranya benih tenggelam hingga ke dasar, itu adalah benih yang bagus.

Untuk langkah seterusnya, anda perlu menyemai biji benih yang terpilih itu ke dalam pot tray menggunakan media campuran yang mengandungi tanah, kompos atau baja tahi ayam dan sekam bernisbah (3:2:1). Kedalaman benih adalah sekurang-kurangnya 1cm. Kawasan penyemaian hendaklah dilengkapi dengan pemasangan naungan bagi mengawal pencahayaan dan mengelakkan daripada suhu panas mendadak yang boleh menyebabkan pertumbuhan abnormal pada ketumbar. Kemudian, lakukan penyiraman berkala dan biarkan selama lebih kurang 15 hari sehingga tumbuh 2 helai daun.

Dengan menggunakan benih yang telah disemai selama 15 hari tersebut, tanamkan dan padatkannya ke dalam lubang yang telah disediakan pada batas. Sebagai petua penanaman, kerja penanaman tersebut hendaklah dilaksanakan pada siang hari supaya tanaman lebih mudah untuk beradaptasi dengan keadaan baru.

Laksanakan penyiraman sebanyak 2 kali sehari.

Hanya perlu dilaksanakan sekali sebulan menggunakan baja organik ataupun menggunakan baja tahi ayam.

Penyelenggaraan yang utama terhadap tanaman ini adalah dari segi kawalan rumpai. Untuk tempoh masa singkat, kehadiran rumpai akan menjejaskan pertumbuhan ketumbar. Sebagai langkah kawalannya, adalah digalakkan membuang rumpai yang tumbuh secara manual ataupun menggunakan tangan.

Sekiranya ingin menuai daun, masa yang diperlukan untuk memulakan penuaian adalah setelah 1 bulan selepas penanaman. Manakala untuk menuai bijinya pula, adalah selepas 3 bulan dari penanaman. Penuaian biji boleh dijalankan setelah daunnya bertukar menjadi coklat kekuningan. Cara menuai adalah dengan mencabut, memotong dan menjemur hasil tuaian selama seminggu sehingga kering dan biji akan terlerai dengan sendirinya.

Diharapkan artikel cara tanam ketumbar ini dapat membantu para pembaca menanam tumbuhan ini.

Cara Tanam pokok lain yang anda perlu tahu:

Endang Hadipoentyanti dan Sri Wahyuni (2004). Pengelompokan Kultivar Ketumbar Berdasar Sifat Morfologi. Balai Penelitian Tanaman Rempah dan Obat, Bogor.Wikihow (n.d.). Cara menanam ketumbar. Sumber:


10 Makanan untuk Tambah Darah Merah Anda

Apakah makanan yang boleh diambil untuk tambah sel darah merah dalam badan? Artikel ini akan menjelaskan beberapa jenis makanan yang anda boleh ambil untuk tambah sel darah merah anda.

Anemia didefinisikan sebagai penurunan jumlah sel darah merah atau jumlah hemoglobin yang rendah di dalam darah. Terdapat banyak jenis anemia yang boleh dikategorikan mengikut punca terjadi masing-masing. Anemia boleh berlaku secara sementara dan juga berpanjangan bagi penghidap anemia kronik. Antara gejala seseorang individu mengalami anemia ialah merasa letih dan lemah, mempunyai daya fokus yang lemah, berdebar-debar atau sesak nafas. Teruskan membaca artikel untuk mengetahui 10 makanan yang berpotensi menaikkan jumlah darah merah.

Zat besi merupakan sejenis mineral yang membawa oksigen dalam hemoglobin atau sel darah merah ke seluruh tubuh sehingga sel-sel badan dapat menghasilkan tenaga. Kekurangan sel darah merah atau hemoglobin boleh berlaku sekiranya pengambilan zat besi rendah dan tidak mencukupi untuk memenuhi keperluan harian badan yang hilang setiap hari. Kekurangan zat besi akhirnya boleh menyebabkan berlakunya anemia dan membawa gejala seperti keletihan dan berasa lesu. Oleh itu, kami akan menerangkan beberapa jenis makanan untuk tambah zat besi dalam badan dan akan meningkatkan sel darah merah juga.

Terdapat 2 jenis zat besi di dalam makanan dan dipanggil zat besi haem dan zat besi bukan haem. Daging merah seperti lembu dan kambing mempunyai zat besi haem. Zat besi ini mempunyai kadar penyerapan yang lebih baik dan berkesan berbanding zat besi bukan haem.

Selain daripada itu, zat besi di dalam daging merah merupakan antara makanan yang tinggi zat besi. Mengikut kajian, 100 gram daging lembu mempunyai kira-kira lebih 2.7 miligram zat besi. Banyak kajian juga telah membuktikan bahawa kekurangan zat besi kebanyakannya berlaku kepada individu yang tidak mengambil daging secara kerap.

2. Hati dan Daging Organ Dalaman Lain

Hati dan daging organ dalaman lain merupakan antara makanan yang tinggi zat besi. Daging organ dalaman lain termasuklah hati, ginjal, otak dan jantung. Daging-daging ini mempunyai zat besi jenis haem yang mempunyai penyerapan yang baik. 100gram daging lembu mempunyai 6.5mg zat besi atau 36% daripada jumlah keperluan harian. Bukan sahaja tinggi dengan zat besi, malah daging seperti ini tinggi dengan vitamin B dan selenium yang dapat mempercepatkan penghasilan sel darah merah.

Selain daging merah, daging putih seperti ayam dan burung juga mempunyai zat besi jenis haem. Zat besi di dalam ayam dapat membantu individu yang mempunyai masalah anemia. Antara bahagian yang digalakkan ialah bahagian dada ayam. Dada ayam mengandungi khasiat yang tinggi disamping jumlah lemak yang rendah. 100gram dada ayam mengandungi kira-kira 1.8miligram zat besi.

Ikan merupakan sumber protein yang sangat berkhasiat dan rendah lemak. Diantara pelbagai jenis ikan, ikan tuna merupakan ikan yang tertinggi jumlah zat besi di dalamnya. 90gram ikan tuna mengandungi kira-kira sebanyak 1.4mg zat besi dan boleh memenuhi keperluan sebanyak 8% daripada keperluan harian. Disamping kandungan lemak tidak tepu omega 3 yang tinggi, ikan dapat memberikan manfaat kepada jantung. Selain tuna, ikan sardin juga mempunya zat besi yang tidak kurang tingginya.

Kerang juga merupakan makanan yang digalakkan makan untuk menambah sel darah merah. 100gram hidangan kerang mengandungi lebih kurang 3.0 miligram zat besi iaitu 17% daripada jumlah keperluan harian. Jumlah kandungan zat besi di dalam kerang mungkin berubah-ubah mengikut jenis dan tempat kerang. Namun, zat besi di dalam kerang masih tidak akan mengecewakan. Selain kerang, tiram juga boleh dimakan secara berganti-ganti untuk meningkatkan sel darah merah.

Tauhu adalah makanan berasaskan soya yang popular di kalangan vegetarian dan di beberapa negara Asia. Walaupun tauhu dari sumber tumbuhan, tauhu juga mengandungi zat besi jenis bukan haem. Setengah cawan tauhu, iaitu kira-kira 126gram mengandungi 3.4mg zat besi. Jumlah ini memenuhi 19% keperluan badan sehari. Selain dari zat besi, tauhu juga mengandungi khasiat unik seperti isoflavon yang dikaitkan dengan penurunan risiko penyakit jantung.

Brokoli merupakan salah satu tumbuhan hijau yang mempunyai zat besi dari sumber bukan haem. Satu cawan brokoli (156gram) mengandungi kira-kira 1mg zat besi di dalamnya dan dapat memenuhi 6% daripada keperluan harian. Selain mengandungi zat besi, brokoli juga mengandungi vitamin C yang membantu dalam penyerapan zat besi. Oleh itu, individu yang menghidap anemia kronik sangat digalakkan makan brokoli bagi mempercepatkan penambahan sel darah merah.

Bayam merupakan makanan yang rendah kalori sama seperti brokoli. Bayam juga merupakan antara tumbuhan hijau yang tinggi jumlah zat besi di dalam nya. 100gram bayam mengandungi 2.7mg zat besi jenis bukan haem. Namun jenis zat besi bayam dalam kategori bukan haem, bayam mempunyaai jumlah vitamin C yang tinggi yang dapat meningkatkan penyerapan jumlah zat besi di dalam badan.

9. Makanan yang Berserat Tinggi

Makanan yang berserat tinggi juga biasanya mempunyai jumlah zat besi yang tinggi daripada jenis bukan haem. Sebagai contoh, 28gram biji labu mengandungi 2.5mg zat besi dan memenuhi sebanyak 14% daripada jumlah keperluan harian. Penambahan biji labu di dalam makanan amat membantu dalam menaikkan pengambilan serat sehari.

Selain biji labu, quinoa juga boleh digunakan. Satu cawan quinoa yang telah dimasak iaitu kira-kira 185gram mengandungi 2.8mg zat beli dan dapat memenuhi 16% keperluan sehari zat besi badan.  Bijirin-bijirin lain juga boleh digunakan untuk dimasukkan ke dalam makanan bagi menambah keperluan zat besi yang diperlukan bagi membuat sel darah merah dengan cepat.

Kekacang merupakan makanan yang sarat dengan nutrien. Beberapa jenis kacang mengandungi sangat banyak kandungai zat besi di dalamnya. Sebagai contoh, kacang hitam atau kacang gijal mengandungi 1.8gram zat besi bagi setiap 86gram kacang. Kacang soya juga boleh dimakan bagi meningkatkan kandungan zat besi di dalam badan seterusnya meningkatkan sel darah merah di dalam badan.

Selain itu, kekacang seperti dhal boleh juga dimasukkan ke dalam masakan untuk meningkatkan jumlah zat besi di dalam badan. 1cawan kekacang iaitu lebih kurang 198gram mempunyai kira-kira 6.6mg zat besi dari sumber bukan haem. Digalakkan untuk mengambil sumber kekacang bersama dengan makanan yang tinggi sumber vitamin C kerana kekacang tiada sumber vitamin C tersendiri.

Disamping pemakanan tinggi zat besi yang telah ditulis, makanan tinggi zat besi ini digalakkan untuk diambil bersama makanan yang kaya dengan vitamin C bagi meningkatkan penyerapan zat besi ke dalam badan. Disamping itu, berhati-hatilah ketika mengambil makanan yang tinggi zat besi agar tidak diambil bersama makanan yang boleh menghalang penyerapannya.

Antara makanan yang boleh menghalang penyerapan zat besi ialah seperti kacang, (mengandungi phytate), susu dan produk tenusu (mengandungi kalsium), kuning telur (mengandungi fosvitin) dan the, kopi, serbuk koko (mengandungi tannin). Akhir sekali, disamping pemilihan makanan yang tinggi zat besi, konsep pemakanan seimbang dan sihat masih menjadi keutamaan. Makanlah secara sihat mengikut konsep pinggan sihat Malaysia.

Diharapkan artikel makanan untuk tambah darah merah ini membantu para pembaca sekalian

Tips Pemakanan yang lain

Abdullah, M., Jamil, R. T., & Attia, F. N. (2020). Vitamin C (ascorbic acid). StatPearls
Bager, P. (2014). Fatigue and acute/chronic anaemia. Dan Med J, 61(4), B4824.
Clark, S. F. (2008). Iron deficiency anemia. Nutrition in clinical practice, 23(2), 128-141.
Jackson, J., Williams, R., McEvoy, M., MacDonald-Wicks, L., & Patterson, A. (2016). Is higher consumption of animal flesh foods associated with better iron status among adults in developed countries? A systematic review. Nutrients, 8(2), 89.
Lai, J. F., Dobbs, J., Dunn, M. A., Tauyan, S., & Titchenal, C. A. (2009). Inconsistent values for iron content complicate recommending clams as an iron source. Journal of food composition and analysis, 22, S78-S82.
Lopez, A., Cacoub, P., Macdougall, I. C., & Peyrin-Biroulet, L. (2016). Iron deficiency anaemia. The Lancet, 387(10021), 907-916.
Monsen, E. R. (1988). Iron nutrition and absorption: dietary factors which impact iron bioavailability. Journal of the American Dietetic Association, 88(7), 786.
Yokoi, K., & Konomi, A. (2017). Iron deficiency without anaemia is a potential cause of fatigue: meta-analyses of randomised controlled trials and cross-sectional studies. British Journal of Nutrition, 117(10), 1422-1431.


Kanser Usus: Punca, Simptom dan Rawatan

Kanser usus, kanser kolorektal atau barah usus merujuk kepada ketumbuhan di bahagian kolon (usus besar) atau rektum (bahagian antara kolon dan dubur). Kanser ini terjadi disebabkan oleh mutasi sel-sel di bahagian lapisan usus besar atau rektum.

Ia merupakan salah satu penyebab utama kematian di seluruh dunia. Di Malaysia, Daftar Kanser Kebangsaan (NCR) telah melaporkan bahawa kanser usus ialah kanser yang paling kerap terjadi pada lelaki (16.3%) dan kedua paling kerap berlaku pada wanita (10.7%) selepas kanser payudara. Sebanyak 65% kes kanser ini dikesan apabila pesakit sudah berada dalam tahap 3 dan 4.

Artikel ini akan membincangkan punca, simptom dan rawatan bagi kanser usus dengan lebih mendalam.

Seperti kebanyakan kanser, kanser usus boleh terjadi disebabkan oleh faktor genetik dan persekitaran. Walau bagaimanapun, faktor genetik seperti mutasi sel tidak semestinya menjamin seseorang untuk mendapat kanser usus. Mutasi ini boleh menyebabkan sel yang tidak normal terkumpul di lapisan usus besar, yang seterusnya membentuk polip. Polip ialah ketumbuhan kecil yang tidak menyebabkan kanser sekiranya dirawat pada peringkat awal.

Faktor risiko bagi kanser usus dibahagi kepada dua iaitu faktor risiko tetap dan faktor risiko yang boleh diubah.

Faktor risiko tetap bermaksud risiko yang tidak dapat dielakkan. Contohnya seperti:

Umur – risiko untuk mendapat kanser usus adalah lebih tinggi bagi individu yang berusia 50 tahun ke atas.
Jantina- kadar lelaki dan wanita untuk mendapat kanser kolorektal adalah sama. Namun, kaum lelaki mempunyai risiko yang lebih tinggi untuk mendapat kanser rektum.
Sejarah keluarga – jika terdapat ahli keluarga yang mempunyai kanser usus terutamanya saudara yang rapat seperti ibu bapa dan adik beradik, maka risiko seseorang untuk mendapat barah usus ialah 2-3 kali ganda.
Sejarah kesihatan – seseorang yang mempunyai polip boleh mendapat kanser usus sekiranya polip tersebut tidak di rawat
Genetik – faktor genetik yang meningkatkan risiko mendapat kanser usus ialah seperti Irritable Bowel Disease (IBD) dan Familial Adenomatous Polyposis (FAP).

Faktor risiko yang boleh di ubah

Faktor risiko ini bermaksud perkara yang seseorang boleh elakkan untuk mengurangkan risiko barah usus. Antaranya termasuklah:

Berat badan yang berlebihan
Merokok
Mengambil minuman beralkohol
Mempunyai diabetes
Mengamalkan gaya hidup yang tidak sihat
Selalu makan daging merah yang diproses

Simptom dan Tanda Kanser Usus

Lazimnya, kanser usus tidak mempunyai simptom pada peringkat awal. Simptom-simptom ini akan menjadi lebih ketara apabila kanser mula menjadi agresif iaitu di tahap 3 atau 4:

Cirit-birit atau sembelit
Darah pada najis (najis berwarna merah atau hitam)
Berasa perut seolah tidak dikosongkan sepenuhnya selepas membuang air besar (tenesmus)
Sakit, kejang dan kembung perut
Keletihan
Kurang selera makan
Penurunan berat badan tanpa sengaja
Irritable Bowel Syndrome (IBS)
Anemia

Penyakit lain yang berkaitan

Terdapat beberapa penyakit lain yang mungkin mempunyai simptom yang sama seperti kanser usus. Contohnya ialah:

Polip
Diverticulosis
Buasir
Irritable Bowel Disease (IBD)
Familial Adenomatous Polyposis (FAP)
Keradangan usus
Limfoma usus
Lynch Syndrome

Terdapat dua jenis ujian yang dilakukan bagi mengenal pasti sama ada pesakit menghidap kanser usus atau masalah kesihatan lain.

Ujian ini selalunya dilakukan kepada pesakit berumur 50 tahun ke atas serta berdasarkan faktor risiko dan simptom yang dihidapi. Antaranya ialah:

1. Fecal Occult Blood Test (FOBT)

FOBT ialah ujian yang dijalankan untuk mengesan darah dalam najis. Pesakit akan diberikan set alatan ujian untuk mengambil sedikit sampel najis dan masukkan ke dalam botol yang disediakan sebelum memberinya semula kepada doktor bagi tujuan pemeriksaan darah. Sekiranya najis mempunyai darah, doktor akan meneruskan ujian menggunakan sigmoidoskopi atau kolonoskopi.

2. Kolonoskopi dan Sigmoidoskopi

Kolonoskopi dan sigmoidoskopi ialah prosedur yang menggunakan tiub fleksibel berserta kamera di hujungnya untuk melihat usus. Perbezaan nama prosedur ini adalah berdasarkan lokasi yang diteropong. Kolonoskopi memeriksa keseluruhan usus besar, manakala sigmoidoskopi hanya meliputi bahagian bawah kolon, juga dikenali sebagai kolon rektum dan sigmoid. Jika terdapat sebarang keadaan yang tidak normal, doktor akan mengambil sampel tisu (biopsi) di kawasan yang terlibat dan menghantar ke makmal untuk di analisa.

Ujian ini dilakukan setelah doktor mengesahkan seseorang menghidapi kanser usus. Ia bertujuan untuk mengesan punca, lokasi serta penyebaran kanser dengan lebih terperinci. Ujian yang mungkin dilakukan ialah:

X-Ray Barium enema
CT Scan
MRI
PET Scan (Postiron Emission Tomography Scan)

Selain daripada ujian saringan dan diagnostik, ujian berikut juga dilakukan bagi mengetahui status kesihatan pesakit secara keseluruhan:

Ujian darah – untuk melihat tahap sel darah merah. Kekurangan sel darah merah (anemia) boleh berlaku kepada pesakit kanser usus kronik.

Ujian fungsi hati – kanser yang merebak ke hati akan menyebabkan fungsi hati menjadi tidak normal.

Rawatan bergantung pada beberapa faktor seperti tahap kanser, usia, status kesihatan serta ciri-ciri lain.Tujuan rawatan adalah untuk membuang ketumbuhan, mencegah penyebaran ke organ lain dan mengurangkan simptom pesakit. Rawatan yang sering dilakukan ialah melalui pembedahan, kemoterapi serta terapi radiasi.

Pada peringkat awal kanser usus, doktor akan membuang polip atau ketumbuhan melalui pembedahan. Tetapi jika saiz kanser menjadi besar dan mula merebak ke dinding usus, doktor mungkin membuang sebahagian usus besar atau rektum, disertai dengan kelenjar limfa berdekatan. Usus yang sihat akan disambung semula ke bahagian rektum. Selain itu, doktor juga akan memasang kolostomi iaitu membuat bukaan di dinding perut untuk membuang najis. Ini bergantung kepada pandangan doktor sama ada kolostomi akan dilakukan secara sementara atau kekal.

Kemoterapi melibatkan penggunaan ubat untuk mematikan sel kanser. Di Malaysia, kemoterapi biasanya dilakukan 6 minggu selepas pembedahan. Ia juga membantu untuk mengawal pertumbuhan tumor. Disebabkan tempoh kemoterapi yang agak lama iaitu sekitar 4- 6 bulan, pesakit akan mengalami kesan sampingan seperti loya, muntah dan keletihan. Doktor akan memberikan ubat yang berkenaan bagi mengurangkan kesan sampingan ini. Sebilangan besar kesan sampingan juga akan hilang atau reda beberapa minggu setelah menyelesaikan rawatan.

Radioterapi ialah rawatan yang menggunakan sinaran tenaga seperti dalam X-Ray untuk mensasarkan dan memusnahkan sel kanser. Terapi ini biasanya dilakukan bersama kemoterapi.

Faktor risiko tertentu untuk kanser usus seperti sejarah keluarga dan usia tidak dapat dicegah.

Walau bagaimanapun, faktor gaya hidup yang menyumbang kepada kanser usus dapat dicegah, seterusnya membantu mengurangkan risiko keseluruhan. Langkah pencegahan yang boleh amalkan ialah:

Kekalkan berat badan yang sihat
Amalkan gaya hidup sihat
Makan banyak buah, sayur-sayuran, dan fiber
Kurangkan pengambilan lemak tepu dan daging merah yang diproses
Berhenti merokok
Hentikan pengambilan alkohol
Lakukan ujian saringan setelah usia 50 tahun atau lebih awal sekiranya mempunyai faktor risiko. Semakin awal kanser dikesan, semakin mudah rawatannya.

Jenis Kanser yang lain

Tze, C. (2017). Understanding colorectal cancer in Malaysia: A mini-review and pioneering colorectal cancer awareness, screening and treatment project. Journal of Cancer Treatment and Diagnosis, 1(1), 14-17. doi:10.29245/2578-2967/2018/1.1109
Chandran, A., Mustapha, F. I., Ibrahim Tamin, N. S., & Abu Hassan, M. R. (2020). Overview of Colorectal Cancer Screening Programme in Malaysia.
Veettil, S. K., Lim, K. G., Chaiyakunapruk, N., Ching, S. M., & Hassan, M. R. (2017). Colorectal cancer in Malaysia: Its burden and implications for a multiethnic country. Asian Journal of Surgery, 40(6), 481-489. doi:10.1016/j.asjsur.2016.07.005
Colon cancer: Symptoms, treatment, and causes. (n.d.). Retrieved January 04, 2021, from Medical News Today
Wint, C. (2020, August 21). Everything You Need to Know About Colorectal Cancer. Retrieved January 04, 2021, from Healthline


Kencing Berdarah: Punca, Simptom dan Rawatan

Kencing berdarah disebut sebagai hematuria dalam istilah perubatan. Terdapat beberapa keadaan dan penyakit yang dikaitkan dengan ini. Ini termasuk jangkitan, masalah buah pinggang, kanser dan juga penyakit darah.

Darah boleh terkandung dalam air kencing dalam kadar yang sedikit tanpa boleh dilihat dengan mata kasar ataupun secara jelas dilihat oleh mata kasar.

Jika terdapat darah dalam air kencing, ia menandakan masalah kesihatan yang serius walaupun terjadi hanya sekali. Jika masalah ini diabaikan tanpa mendapatkan rawatan susulan, ia boleh menyebabkan komplikasi serius seperti kanser dan kegagalan buah pinggang. Segera berjumpa doktor sekiranya anda mengalami masalah ini.

Terdapat pelbagai keadaan yang boleh menyebabkan kencing berdarah. Darah ini boleh datang dari pelbagai sumber.

Ia boleh hadir dalam air kencing melalui vagina, saluran air mani, saluran usus dan juga saluran air kencing.

Jangkitan merupakan sebab utama terjadinya kencing berdarah. Jangkitan ini boleh berasal daripada saluran air kencing, pundi kencing ataupun buah pinggang. Jangkitan terjadi apabila bakteria membiak dalam saluran air kencing ke bahagian pundi kencing dan buah pinggang.

Antara sebab lain yang sering menyebabkan kencing berdarah adalah batu karang dalam pundi kencing ataupun buah pinggang. Batu karang ini terhasil daripada mineral yang terkandung dalam air kencing yang terkumpul terlalu lama menyebakan pembentukan kristal. Batu karang bersaiz besar boleh menyebabkan simptom ini dan sakit perut yang serius.

3. Kalenjar prostat bengkak

Dalam kalangan lelaki berusia 50an, sebab lain yang boleh menyebabkan kencing berdarah ialah kelenjar prostate bengkak. Kelenjar ini berada di bawah pundi kencing dan berdekatan dengan saluran air kencing. Apabila kelenjar membengkak, ia menghimpit saluran kencing dan menghalang air kencing daripada mengalir. Keadaan ini boleh menyumbang kepada jangkitan dan simptom ini.

4. Penyakit buah pinggang

Antara sebab lain ialah penyakit buah pinggang yang menyebabkan radang dan kerosakan pada struktur buah pinggang seperti diabetes. Dalam kalangan kanak kanak, kencing berdarah boleh terjadi kerana jangkitan bakteria streptococcal pada buah pinggang yang terjadi hampir 2 minggu selepas jangkitan tersebut.

Kanser pada pundi kencing, buah pinggang dan kelenjar prostate juga boleh menyebabkan kencing berdarah. Ia terjadi dalam kanser di tahap yang teruk.

Terdapat juga beberapa jenis ubatan yang boleh menyebabkan kencing berdarah seperti penicillin (antibiotic), aspirin, ubat pencair darah seperti warfarin, dan ubat kemoterapi seperti cyclophosphamide.

Doktor akan mengambil sejarah perubatan yang berkaitan daripada anda bagi mengenal pasti punca kencing berdarah. Setelah itu, doktor akan memeriksa anda dan mengambil sedikit sampel air kencing bagi tujuan ujian analisis. Analisa akan dilakukan bagi mengesahkan kehadiran darah dalam air kencing dan mengesan bakteria sekiranya terdapat jangkitan.

Anda juga mungkin memerlukan ujian pengimejan seperti CT scan bagi melihat struktur saluran kencing dengan lebih jelas. Selain itu, doktor juga mungkin melakukan ujian cystoscopy iaitu memasukkan kamera ke dalam pundi kencing bagi mencari punca kepada masalah ini.

Rawatan yang anda terima akan bergantung kepada punca kencing berdarah anda. Dalam kes jangkitan, anda akan menerima antibiotik bagi membunuh bakteria penyebab jagkitan.

Dalam kes yang berpunca daripada batu karang, anda akan diberikan ubatan bagi membantu melarut dan memecahkan batu karang tersebut. Jika rawatan ini gagal, anda perlu menjalani rawatan lebih lanjut seperti laser dan pembedahan kecil. Batu karang juga boleh dibuang melalui uterosocopy iaitu menggunakan kamera bagi mengenal pasti lokasi batu karang dan membawanya keluar.

Jika prostat anda bengkak, anda akan diberi ubatan bagi mengurangkan bengkak pada kelenjar prostat. Dalam sesetengah kes, pembedahan membuang kelenjar prostat juga boleh dilakukan.

Jika simptom ini terjadi kerana kanser, tindakan mengabaikan masalah ini boleh menyebabkan kanser menjadi semakin parah dan merebak. Jangkitan yang tidak dirawat juga boleh tersebar ke dalam darah menyebabkan sepsis serta merosakkan buah pinggang.

Kelenjar prostat yang bengkak dan tidak mendapat rawatan pula boleh menyebabkan sakit yang serius serta menyebabkan kanser prostat.

Mencegah kencing berdarah bermaksud anda perlu mencegah daripada terjadinya punca punca yang disebut di atas tadi.

Banyakkan pengambilan air setiap hariSegera kencing setelah rasa ingin kencingPastikan keadaan sekitar saluran air kencing bersihElakkan makan makanan tinggi mineralElakkan merokok bagi mencegah kanser

Hematuria (blood in the urine). (2016). – NIHMayo Clinic Staff. (2017). Blood in urine (hematuria).


Fenomena Kebakaran Tanah Gambut Di Malaysia

Tanah gambut merupakan tanah bermasalah dan mempunyai ciri-ciri seperti tinggi kandungan organik (daun, ranting, kayu dan lain-lain), tinggi kebolehmampatan, tinggi keporosan dan nilai asid serta sistem saliran yang buruk. Kawasan tanah gambut di Malaysia adalah seluas 2.56 juta hektar meliputi kira-kira 7.74% daripada keluasan muka bumi negara. Tanah jenis ini mudah dikenali dan dibezakan dengan jenis tanah yang lain berdasarkan jumlah bahan organik yang tinggi iaitu melebihi 70%.

Ianya terbentuk hasil daripada pereputan bahan organik secara perlahan yang mengambil masa sehingga beribu tahun di atas permukaan dasar lempung ataupun pasir. Tanah Gambut di negara ini diklasifikasikan sebagai tanah gambut tropika yang wujud dalam morfologi lembangan (tanah pamah yang rendah) di mana umumnya terbahagi kepada tiga (3) tekstur utama mengikut perlapisan dan jumlah peratusan bahan organik terurai iaitu saprik (lapisan atas), hemik (lapisan tengah) dan fibrik (lapisan bawah) (Rajah 1). Kebiasaannya tanah gambut yang dijumpai adalah berwarna hitam, kelabu, coklat, perang atau warna kombinasi.

Walau bagaimanapun, negara ini yang terkenal sebagai negara beriklim panas sepanjang tahun memiliki kecenderungan untuk berlakunya musim kemarau di mana suhu persekitaran boleh menjangkau sehingga 37 darjah Celsius. Ketika musim kemarau atau kering berlaku, tanah gambut akan kehilangan banyak kandungan air dan bertindak sebagai “bom masa” yang membawa kepada kebakaran mengakibatkan perubahan struktur fizikal dan kimia bahan organik (Rajah 2). Kebakaran tanah gambut di Malaysia pernah direkodkan berlaku di kawasan seperti Banting (Selangor), Taiping (Perak), Sri Aman dan Miri (Sarawak). Faktor seperti kelembapan atau kandungan air memainkan peranan penting di mana paras air bawah tanah melindungi tanah daripada terbakar. Kebakaran tanah gambut boleh terjadi akibat faktor manusia ataupun faktor semulajadi.

Rajah 1: Morfologi tanah gambut mengikut lapisan lembangan.

Rajah 2: Kesan akibat kebakaran tanah gambut yang mengubah tekstur fizikal dan kimia.

Faktor-faktor Pencetus Kebakaran Tanah Gambut di Malaysia

Manusia merupakan faktor penyumbang utama kepada pembakaran tanah gambut. Antara kegiatan manusia ialah pembakaran secara terbuka melibatkan proses pengeringan melalui saliran parit dan kaedah “tebang dan bakar” bagi tujuan pembukaan kawasan pertanian dan perladangan.

Di samping itu, pembangunan sistem saliran yang tidak sistematik seperti mengalihkan aliran air gambut dan pembukaan tanah gambut bagi tujuan pembinaan jalan raya, perumahan, infrastruktur dan perlombongan turut meningkatkan potensi untuk kebakaran tanah gambut berlaku. Kebakaran juga cenderung untuk terjadi di kawasan persekitaran yang kering disebabkan kehilangan litupan vegetasi (tumbuhan) akibat penerokaan hutan secara haram yang mengurangkan kelembapan persekitaran tanah gambut.

Faktor semulajadi merupakan faktor sokongan yang menyumbang kepada pembakaran seperti iklim cuaca panas melampau. Tambahan pula, keadaan Malaysia yang sering mengalami monsun barat daya dengan keadaan cuaca kering meningkatkan sebaran kebakaran tanah gambut pada skala yang lebih luas.

Kesan-kesan Kebakaran Tanah Gambut

Antara kesan utama kebakaran tanah gambut adalah masalah jerebu akibat daripada pencemaran udara yang terdiri daripada kombinasi kumin-kumin pepejal seperti habuk atau debu dan gas karbon dioksida. Keadaan ini menyukarkan manusia untuk bernafas serta menghadkan jarak penglihatan yang menjejaskan aktiviti seharian meliputi aktiviti pekerjaan, pendidikan dan pertanian selain meningkatkan risiko kesihatan masalah serius seperti penyakit asma, bronchitis, alahan dan radang paru-paru.

2. Kemusnahan Ekosistem Hutan

Kebakaran tanah gambut yang kritikal juga turut menjadi asbab kepada kemusnahan hutan dan kepelbagaian ekosistem bernilai seterusnya menjurus kepada kepupusan habitat dan spesis haiwan terancam yang dilindungi.

3. Ancaman Nyawa dan Kemusnahan Harta Benda

Lebih teruk lagi apabila skala kebakaran merebak ke kawasan kediaman penduduk berdekatan yang mengancam nyawa dan kemusnahan harta benda. Keadaan ini memberi kesan secara tidak langsung kepada manusia itu sendiri.

Tanah gambut dikenali sebagai tanah bermasalah yang tidak sesuai dijadikan kawasan tapak pembangunan dan kegiatan aktiviti pertanian. Tidak dinafikan bahawa tanah gambut boleh mendatangkan pelbagai masalah seperti kebakaran sekiranya tidak diurus dengan betul dan efektif. Sungguhpun begitu, tanah gambut sebenarnya memiliki pelbagai manfaat seperti penyediaan sokongan terhadap kepelbagaian biologi dan habitat kepada hidupan liar.

Di samping itu, tanah gambut juga memainkan peranan sebagai kawasan takungan penyimpanan air yang membantu bagi mengekalkan paras air penyebab banjir. Tekstur tanah tersebut juga sebenarnya sesuai untuk dijadikan kawasan penanaman tanaman berakar pendek seperti sayur-sayuran. Natijahnya, tanah gambut adalah anugerah daripada Tuhan untuk kita pelihara dan manfaatkan sewajarnya demi kelangsungan generasi di masa akan datang. Wallahu A’lam.

Jabatan Alam Sekitar. (2019). Program Mencegah Kebakaran Tanah Gambut untuk menangani Jerebu di Malaysia. Kementerian Tenaga, Sains, Teknologi, Alam Sekitar dan Perubahan Iklim, Malaysia.Mutalib, A., Lim, J. S., Wong, M. H., and Koonvai, L. (1991). Characterization, distribution, and utilization of peat in Malaysia. In: Proceedings of the International Symposium on Tropical Peatland, ed. Aminuddin, Kuching, Sarawak, 7-16.Nerwan Shah, A. S., Mustapha, K. A. & Hashim, R. (2020). Characterization and Impact of Peat Fires on Stabilization of Tropical Lowland Peats in Banting, Selangor, Malaysia. Sains Malaysiana, 49(3), 471-481.


Kudis Buta: Punca, Simptom dan Rawatan

Kudis buta atau scabies ialah penyakit kulit gatal yang disebabkan oleh kutu tungau iaitu Sarcoptes scabiei. Ia merupakan salah satu penyakit kulit yang paling biasa berlaku kepada individu di semua peringkat umur . Kudis buta dianggarkan telah menjangkiti sekitar 200 juta orang pada peringkat global. Artikel pada kali ini akan membincangkan tentang punca, simptom dan rawatan penyakit ini dengan lebih terperinci.

Kutu tungau ini membiak di permukaan kulit dan kemudian masuk ke dalam kulit untuk bertelur melalui laluan atau terowong seperti yang ditunjukkan dalam gambar di atas. Telur tungau akan menjadi dewasa dalam 1-2 minggu. Pesakit akan mengalami reaksi alergi seperti ruam merah dan gatal disebabkan oleh protein serta najis yang dikeluarkan oleh kutu ini. Kudis buta merupakan penyakit kulit berjangkit. Ia merebak dengan cepat melalui kontak fizikal rapat terutamanya dengan pesakit yang mungkin berada dalam keluarga, di sekolah, rumah jagaan atau penjara. Selain itu, kutu tungau ini juga boleh di dapati di perabot, cadar tilam serta pakaian.

Kumpulan yang mempunyai risiko tinggi untuk mendapat kudis buta ialah:

Kanak-kanak berusia 2 tahun ke bawahWarga tuaPesakit yang mempunyai sistem imun badan yang lemah (pesakit kencing manis, kanser dan yang mempunyai pelbagai penyakit kronik)Pesakit yang tidak boleh bergerak atau lumpuhKawasan sesak seperti di pusat penjagaan, penjara, asrama dan sebagainya

Simptom dan Tanda Kudis Buta

Pada peringkat awal, kudis buta sukar dikesan kerana mempunyai simptom seakan-akan jerawat atau gigitan nyamuk. Simptom penyakit ini biasanya muncul dalam 4-6 minggu selepas seseorang dijangkiti oleh kutu tungau. Antara simptom yang paling kerap dilaporkan oleh pesakit ialah:

Gatal yang teruk, terutamanya pada waktu malamRuam seperti jerawatKulit menjadi bersisik (scales) atau lepuh (blisters)Luka disebabkan garu secara berlebihan

Laluan atau terowong yang dihasilkan oleh kutu tungau biasanya muncul di bahagian lipatan kulit seperti:

Antara jari jemariKetiakPinggangSepanjang pergelangan tanganPada siku dalamanTapak kakiSekitar payudaraSekitar kawasan kemaluan lelakiPunggungLututTapak tangan atau kaki

Diagnosis kudis buta lazimnya dilakukan melalui simptom dan pemeriksaan fizikal. Namun begitu, doktor juga boleh melakukan ujian mikroskopi, iaitu mengambil sebahagian kulit yang dijangkiti dan melihat kehadiran kutu tungau di bawah mikroskop.

Penyakit Lain yang Berkaitan

Terdapat beberapa jenis penyakit lain yang menunjukkan simptom yang sama. Penyakit tersebut adalah:

Penyakit cacar air (chicken pox)Alahan kulitDermatitis sentuhan

Oleh kerana kudis buta sangat mudah menular, doktor selalunya mengesyorkan rawatan untuk diberikan kepada seluruh keluarga atau kenalan rapat. Rawatan penyakit ini biasanya merangkumi sapuan krim untuk membunuh parasit seperti:

Losyen Permethrin 5% –Losyen Benzyl Benzoate (12.5-25%)Losyen Malathion 0.5%Krim Sulphur 5-10%Losyen atau krim Crotamiton

Krim-krim ini bertindak dengan membunuh kutu tungau pada permukaan kulit. Rasa gatal mungkin berterusan untuk beberapa minggu disebabkan oleh tindak balas imun badan terhadap kutu tungau yang mati. Bagi mendapatkan hasil yang berkesan, pesakit dinasihatkan untuk menggunakan krim secara konsisten dan betul mengikut arahan doktor. Dos dan jenis krim adalah berbeza bagi kanak-kanak, orang dewasa dan ibu mengandung.

Komplikasi kudis buta jarang berlaku dan umumnya ia disebabkan oleh garu secara berlebihan. Ini boleh menyebabkan kulit seseorang mengalami luka dan meningkatkan risiko jangkitan bakteria pada kulit seperti kudis api (impetigo).

Beberapa tips yang boleh diambil untuk mencegah kudis buta ialah seperti:

Mandi menggunakan air suam dan sabun. Keringkan badan terlebih dahulu sebelum menyapu ubat. Gunakan tuala dan pakaian yang bersih.Elakkan bersentuhan dengan kulit pesakit yang mempunyai kudis butaCuci pakaian atau tempat tidur dengan kerap terutama yang telah digunakan oleh pesakit.Gunakan air panas atau peluntur pakaian untuk mencuci barang-barang.

CDC – Scabies – Disease. (2010, November 02). Retrieved January 01, 2021, from CDCJohnson, S. (2019, April 03). Everything You Need to Know About Scabies. Retrieved January 01, 2021, from Healthline


10 Khasiat Daun Pudina Kepada Kesihatan Badan

Apakah khasiat daun pudina kepada kesihatan badan? Artikel ini akan membincangkan kandungan daun pudina dan khasiat daun pudina kepada kesihatan badan.

Daun pudina adalah satu nama yang tidak asing lagi dalam masyarakat kita. Acap kali kita lihat penggunaannya yang meluas dalam produk-produk penjagaan oral seperti ubat gigi, ubat kumur ‘mouthwash’ dan penyegar nafas. Malahan daun pudina ini juga turut digunakan dalam penghasilan produk makanan seperti gula-gula, gula-gula getah dan teh. Selain itu, daun ini turut digunakan untuk tujuan perubatan seperti merawat selsema dan alergi kulit.

Daun pudina adalah sejenis daun herba yang berasal dari genus (kelompok) Mentha. Genus ini berasal dari keluarga Lamiaceae yang mempunyai antara 15 ke 20 spesis tumbuhan herba yang mempunyai bau. Namun begitu, tahukah anda akan kebaikan dan khasiat lain yang ditawarkan oleh daun pudina ini? Oleh itu, artikel ini akan mengupas dengan lebih mendalam mengenai daun yang mempunyai 1001 khasiat ini.

Apakah kandungan nutrisi yang terkandung di dalam daun pudina? Jadual di bawah menjelaskan mengenai komposisi makro dan mikro nutrisi yang terdapat dalam setiap 100 g daun ini.

Kandungan makronutirisi dalam 100g daun pudina adalah:

Karbohidrat: 14.89gSerat: 8gProtein: 3.75gLemak: 0.94g

Kandungan mikronutrisi dalam 100g daun pudina adalah:

Natrium: 31mgKalium: 569mgKalsium: 243mgMagnesium: 80mgZat Besi: 5.08mgVitamin C: 31.8mgVitamin A: 4248IUVitamin D: 0IU

Berdasarkan komposisi di atas, setiap 100 g daun pudina mengandungi 14.89 g karbohidrat iaitu lebih kurang satu tukaran karbohidrat (1 tukaran karbohidrat = 15 g karbohidrat), 8 g serat, 3.75 g protein yang bersamaan dengan lebih kurang setengah tukaran protein (1 tukaran protein = 7 g protein) dan kandungan lemak yang sangat rendah iaitu 0.94 g. Ianya juga mengandungi kandungan natrium yang sangat rendah iaitu 31 mg dan sangat sesuai digunakan sebagai herba dalam masakan bagi menggantikan garam.

Di samping itu, oleh kerana daun pudina berasal dari spesis tumbuhan, ianya tidak mengandungi sebarang kolesterol. Walaubagaimanapun, secara kebiasaannya pengambilan daun pudina di dalam diet seharian tidaklah mampu mencapai jumlah makro dan mikro nutrisi yang sebegini kerana secara umumnya, daun pudina sering diambil dalam jumlah yang kecil dan sedikit.

Komponen Berkhasiat Dalam Daun Pudina

Terdapat beberapa komponen di dalam daun pudina yang mempunyai beberapa kelebihan kepada kesihatan tubuh badan kita. Antaranya ialah:

1. Minyak pati (Essential Oil)

Minyak pati adalah sejenis bahan yang diekstrak dari tumbuhan sama ada melalui kaedah penyulingan ataupun mekanikal. Ianya mempunyai bau uniknya yang tersendiri dan sering digunakan untuk tujuan aromaterapi. Minyak pati di dalam daun pudina yang kandungan utamanya terdiri daripada menthol dan menthone mempunyai beberapa kebaikan.

Kandungan menthol dan menthone yang terdapat dalam daun pudina menyumbang kepada rasa pudina apabila digunakan dalam pembuatan ubat-ubatan dan makanan. Di samping itu, komponen ini turut mempunyai sifat anti-radang terhadap kulit dan mampu mencegah pembiakan patogen dan bakteria.

Asid Rosmarinik adalah salah satu komponen yang terdapat dalam kebanyakkan tumbuhan-tumbuhan herba seperti daun pudina. Komponen ini mempunyai sifat anti radang dan anti oksida dan ianya sering digunakan secara tradisional untuk merawat masalah kesihatan yang berkaitan dengan masalah salur pernafasan seperti asma dan simptom alergi seperti hidung berair, radang kulit dan mata. Hal ini kerana asid rosmarinik mampu mengurangkan penghasilan histamin, sejenis protein yang mengakibatkan simptom alergi terjadi.

3. Flavonoid (Eriocitrin, Luteolin dan Hesperidin)

Daun pudina turut mengandungi flavonoid seperti Eriocitrin, Luteolin dan Hesperidin. Flavonoid adalah sebatian kimia yang terdapat di dalam tumbuhan dan buah-buahan dan terkenal dengan pelbagai kebaikan untuk kesihatan. Komponen Eriocitrin, Luteolin dan Hesperidin mempunyai sifat anti radang dan anti oksida. Luteolin adalah salah satu komponen yang mampu mencegah penyakit kanser di mana ianya mampu mengganggu dan menghalang kemajuan sel-sel kanser.

10 Khasiat Daun Pudina Pada Kesihatan

Kita sering mendengar bahawa daun pudina mempunyai khasiatnya yang tersendiri terhadap kesihatan, tetapi apakah kebaikan yang ditawarkan itu? Di sini saya sertakan senarai khasiat yang boleh diperolehi daripada daun pudina.

Semasa selsema, pasti kita berasa tidak selesa dek kerana saluran pernafasan kita yang terhalang oleh kewujudan cecair mukus di rongga hidung. Kandungan menthol di dalam daun pudina mampu meningkatkan pengaliran udara kerana ianya memberi kesan ke atas saraf di dalam rongga hidung. Oleh itu, saluran pernafasan akan terbuka dengan lebih luas dan lebih banyak udara yang mampu melalui rongga hidung dan seterusnya mengurangkan simptom selsema.

2. Melegakan sakit kepala

Pada kebiasaanya, kita pasti akan menggunakan minyak angin untuk merawat sakit kepala bukan? Tahukan anda penggunaan minyak pati pudina yang disapu pada kulit di sekitar kawasan dahi dillihat mampu untuk mengurangkan tekanan dan simptom sakit kepala. Kajian telah menunjukkan bahawa penggunaan minyak pati pudina mampu mengurangkan kepekaan terhadap kesakitan sebanyak 40.3%. Satu jumlah yang agak signifikan bukan?

3. Merawat proses penyembuhan luka

Menurut kajian, penggunaan minyak pati pudina di dalam kuantiti yang sesuai dilihat mampu membantu dalam proses penyembuhan luka. Hal ini kerana ianya mempunyai kebaikan terapeutik yang tersendiri iaitu bersifat anti bakteria yang dilihat berkesan untuk membasmi bakteria. Ianya juga menggalakkan pembentukan sel baru dalam proses penyembuhan luka. Namun begitu, untuk tujuan ini, pesakit haruslah mendapatkan nasihat dan rawatan daripada pihak yang pakar seperti doktor dan pekerja kesihatan yang sepatutnya.

4. Merawat simptom alergi

Kandungan asid rosmarinik di dalam daun pudina mampu merawat simptom alergi di mana ianya berfungsi untuk mengurangkan penghasilan histamin. Histamin adalah sejenis protein yang dihasilkan oleh tubuh badan manusia yang berfungsi untuk melindungi tubuh dari jangkitan. Penghasilan histamin mampu menyebabkan simptom alergi dan keradangan terhadap seseorang. Rosmarinik asid menghalang pembebasan histamin lalu mengurangkan simptom alergi seperti hidung berair, kegatalan kulit, dan radang mata.

5. Melegakan loya, mual dan muntah

Di dalam kajian percubaan klinikal yang dijalankan terhadap pesakit kanser yang sedang atau akan menjalani rawatan kemoterapi, didapati bahawa penggunaan minyak pati pudina mampu mengurangkan kekerapan kejadian emetik (muntah) di dalam tempoh 24 jam dan kajian ini menunjukkan bahawa penggunaan minyak ini tidak memberikan sebarang kesan sampingan terhadap pesakit.

6. Melegakan ketidakhadaman dan ketidakselesaan

Pernahkan anda mengalami kitadakhadaman selepas makan? Komponen menthol di dalam daun pudina mampu untuk melegakan ketidakhadaman dengan meningkatkan pengaliran jus hempedu dari pundi hempedu. Jus hempedu mempunyai enzim yang digunakan untuk pencernaan lemak dalam makanan. Dengan peningkatan pengaliran jus hempedu, lemak dalam makanan yang dimakan mampu dicerna dengan lebih baik,

7. Melegakan sindrom rengsa usus

Sindrom rengsa usus adalah simptom di mana pesakit mengalami perubahan fungsi usus yang akan menyebabkan cirit-birit, sembelit, kembung perut, ketidakselesaan, kesakitan dan lain-lain. Minyak pati pudina yang diambil dalam bentuk kapsul mampu menghalang aktiviti saluran kalsium dan mengurangkan simptom sindrom rengsa usus. Ianya juga mampu mengurangkan kesakitan di bahagian abdomen badan akibat sindrom ini.

8. Memberi kesegaran nafas

Umum mengetahui bahawa daun pudina sering digunakan dalam produk penjagaan oral. Tahukan anda mengapakah daun pudina sering digunakan? Di samping mempunyai bau yang nyaman dan menyegarkan, daun pudina mempunyai sifat anti bakteria yang mampu mencegah pembiakan bakteria yang menjadi punca kepada masalah oral seperti nafas berbau. Oleh sebab itu, daun ini digunakan secara meluas di dalam produk penjagaan oral.

9. Mengurangkan kesakitan semasa haid

Di dalam satu kajian percubaan klinikal yang dijalankan ke atas 127 pelajar perempuan semasa kedatangan haid di Hamadan University of Medical Science, didapati bahawa pengambilan kapsul ekstrak pudina mampu mengurangkan tempoh dan intensiti kesakitan semasa haid. Hal ini kerana komponen di dalam daun pudina mempunyai sifat yang mampu mengurangkan kekejangan otot.

10 . Meningkatkan dan memperbaiki emosi

Pernahkah anda mendengar istilah aromaterapi? Aromaterapi adalah satu kaedah yang diamalkan sama ada minyak pati disapu, diurut atupun dihidu oleh pengamalnya. Kandungan minyak pati di dalam daun pudina kebiasaanya digunakan di dalam amalan aromaterapi di mana bau yang terhasil mampu menaikkan semangat dan emosi pengamalnya kerana ianya meransang sistem limbik di dalam tubuh badan kita yang bertanggungjawab keatas emosi seseorang.

Kesimpulannya, terdapat banyak kelebihan yang ditawarkan oleh daun pudina. Namun begitu, pengambilannya haruslah diawasi dan mendapatkan nasihat daripada doktor ataupun pekerja kesihatan untuk mengelakkan sebarang kesan sampingan yang tidak diingini.

Diharapkan artikel khasiat daun pudina ini dapat memberikan sedikit pencerahan kepada para pembaca

Khasiat Daun-daun yang lain

Asl, H., Masoumi, S., Poorolajal, J., Panah, M., & Oliaei, S. (2016). Evaluation of mint efficacy regarding dysmenorrhea in comparison with mefenamic acid: A double blinded randomized crossover study. Iranian Journal of Nursing and Midwifery Research, 21(4), 363. doi:10.4103/1735-9066.185574Brazier, Y. (2017, June 27). Peppermint: Health benefits and precautions. Retrieved from HealthlineFoodData Central. (n.d.). Retrieved December 31, 2020, from FDCFord, A. C., Talley, N. J., Spiegel, B. M. R., Foxx-Orenstein, A. E., Schiller, L., Quigley, E. M. M., & Moayyedi, P. (2008). Effect of fibre, antispasmodics, and peppermint oil in the treatment of irritable bowel syndrome: Systematic review and meta-analysis. In BMJ (Vol. 337, Issue 7683, pp. 1388–1392). British Medical Journal Publishing Group. https://doi.org/10.1136/bmj.a2313Frothingham, S. (2019, August 20). Essential Oils for Energy: Boost Your Mood, Motivation, and Focus. Retrieved from HealthlineGroves, M. (2018, October 12). 12 Science-Backed Benefits of Peppermint Tea and Extracts. Retrieved from HealthlineHealth Benefits of Peppermint. (n.d.). Retrieved from Webmd Jaines, K. (n.d.). Do Mints Help an Upset Stomach? Retrieved December 31, 2020, from LivestrongLin, Y., Shi, R., Wang, X., & Shen, H. (2008). Luteolin, a Flavonoid with Potential for Cancer Prevention and Therapy. Current Cancer Drug Targets, 8(7), 634-646. doi:10.2174/156800908786241050Loolaie M, Moasefi N, Rasouli H, Adibi H (2017) Peppermint and Its Functionality: A Review. Arch Clin Microbiol. Vol. 8 No. 4:54Mckay, D. L., & Blumberg, J. B. (2006). A review of the bioactivity and potential health benefits of peppermint tea (Mentha piperita L.). Phytotherapy Research, 20(8), 619-633. doi:10.1002/ptr.1936National Center for Biotechnology Information (2020). PubChem Compound Summary for CID 16666, l-Menthol. Retrieved December 31, 2020 from PubchemNational Center for Biotechnology Information (2020). PubChem Compound Summary for CID 26447, Menthone. Retrieved December 31, 2020 from PubchemNorliza. (2015, October 14). Antihistamin. Retrieved from Portal MyhealthPearson, K. (2017, December 13). 8 Health Benefits of Mint. Retrieved from HealthlineStansbury, J. (2014). Rosmarinic Acid as a Novel Agent in the Treatment of Allergies and Asthma. Journal of Restorative Medicine, 3(1), 121-126. doi:10.14200/jrm.2014.3.0109Tayarani-Najaran Z, Talasaz-Firoozi E, Nasiri R, Jalali N, Hassanzadeh M. Antiemetic activity of volatile oil from Mentha spicata and Mentha × piperita in chemotherapy-induced nausea and vomiting. Ecancermedicalscience. 2013;7:290. doi: 10.3332/ecancer.2013.290. Epub 2013 Jan 31. PMID: 23390455; PMCID: PMC3562057.Unalan, I., Slavik, B., Buettner, A., Goldmann, W. H., Frank, G., & Boccaccini, A. R. (2019). Physical and Antibacterial Properties of Peppermint Essential Oil Loaded Poly (ε-caprolactone) (PCL) Electrospun Fiber Mats for Wound Healing. Frontiers in Bioengineering and Biotechnology, 7, 346. https://doi.org/10.3389/fbioe.2019.00346Ware, M. (2019). Mint: Benefits, nutrition, and dietary tips. Retrieved from Medical News Today


Kudis Api: Punca, Simptom dan Rawatan

Kudis api, atau dalam istilah perubatan yang di sebut sebagai impetigo adalah jangkitan bakteria superfisial yang lazimnya menjangkiti kanak-kanak berumur dua hingga lima tahun. Ia boleh diklasifikasikan sebagai impetigo primer (bakteria menjangkiti kulit normal secara langsung) atau impetigo sekunder (jangkitan bakteria disebabkan oleh trauma pada kulit seperti luka, gigitan serangga dan ekzema).

Selain itu, impetigo juga terbahagi kepada dua jenis utama iaitu :

non-bullous (70% kes) dan, bullous (30% kes).

Impetigo ini berlaku disebabkan oleh jangkitan bakteria Staphylococcus aureus dan Streptococcus pyogenes. Artikel ini akan menerangkan dengan lebih eksklusif mengenai punca, simptom dan rawatan bagi penyakit impetigo.

Bakteria Staphylococcus aureus ini merupakan normal flora yang terdapat di bahagian badan manusia seperti hidung dan mulut. Namun, ia boleh menyebabkan jangkitan jika ia merebak ke bahagian badan yang lain. Beberapa faktor yang akan meningkatkan risiko seseorang untuk mendapat impetigo ialah:

Impetigo paling kerap berlaku pada kanak-kanak berumur 2 hingga 5 tahun.

2. Keadaan sesak dan sempit

Impetigo merebak dengan mudah di sekolah dan tempat penjagaan kanak-kanak.

3. Cuaca panas dan lembap

Jangkitan impetigo lebih kerap berlaku pada musim panas.

4. Jangkitan atau kecederaan pada kulit

Risiko individu yang mempunyai kudis buta (scabies infection) untuk mendapat impetigo adalah lebih tinggi . Selain itu, kecederaan pada kulit semasa aktiviti sukan juga dapat menyebabkan seseorang untuk mengalami impetigo.

5. Imun badan lemah

Pesakit kencing manis, kanser atau warga tua lebih mudah terkena impetigo kerana mempunyai sistem imun badan yang lemah yang tidak dapat melawan jangkitan bakteria dengan efisien.

Simptom dan Tanda Kudis Api

Ini adalah simptom yang mungkin dihadapi oleh mereka yang menghadapi masalah kudis api ini. Ia adalah:

Luka kemerahan pada kulit terutamanya di sekitar hidung dan bibirLuka mengelembung dan pecah sehingga membentuk kerak kekuninganGatal di bahagian jangkitanSakit pada bahagian gelembungKelenjar yang bengkak di kawasan jangkitanDemamKurang selera makan

Diagnosis impetigo sering dilakukan berdasarkan simptom yang di alami dan pemeriksaan fizikal sahaja. Walau bagaimanapun, doktor mungkin akan melakukan  ujian makmal seperti kultur untuk mengetahui spesies bakteria yang menyebabkan jangkitan impetigo.

Terdapat beberapa penyakit lain yang mungkin menunjukkan simptom yang sama. Penyakit tersebut adalah:

Penyakit Cacar air(chicken pox)Jangkitan HerpersDermatitis sentuhan(Contact Dermatitis)

Jika tidak dirawat dengan betul, jangkitan ini boleh menyebabkan beberapa jenis komplikasi seperti:

Sepsis: ia juga dikenali sebagai jangkitan di dalam darah yang menyebabkan kerosakan pada organ badanCellulitis: ini bermaksud jangkitan telah masuk lebih dalam pada bahagian kulit menyebabkan demam yang tinggiBuah pinggang bengkak. Dalam istilah perubatan, masalah ini dipanggil sebagai acute glomerulonephritis dimana badan akan menghasilkan antibody yang membentuk kompleks dan tersekat di bahagian buah pinggang

Oleh itu, jika pesakit mengalami penyakit ini, ia perlulah dirawat dengan betul agar jangkitan kudis api ini dapat dirawat dan disembuhkan dengan sepenuhnya.

Rawatan impetigo bertujuan untuk mengurangkan penyebaran jangkitan serta menghillangkan rasa ketidakselesaan. Ubat antibiotik adalah rawatan utama yang disyorkan. Ia diberi dalam bentuk tablet atau krim dan biasanya boleh sembuh dalam 7 hingga 10 hari jika di ambil secara konsisten. Sekiranya impetigo tidak pulih, anda dinasihatkan untuk berjumpa semula dengan doktor bagi mendapatkan rawatan yang lebih mendalam.

Menjaga kulit supaya sentiasa bersih adalah kaedah terbaik untuk mengelakkan jangkitan bakteria. Ianya juga sangat penting untuk segera mencuci luka, calar kulit  gigitan serangga dan luka lain. Bagi mengelakkan penyakit impetigo daripada terus merebak, anda boleh mempraktikkan tips-tips berikut:

Mandi dan basuh tangan dengan kerap supaya kekal bersihLitupi luka kulit atau gigitan serangga dengan kain bersih atau plasterSentiasa potong kuku supaya tidak menyebabkan luka pada kulitJangan menyentuh atau menggaru luka yang terbuka kerana ia boleh menyebarkan jangkitan.Basuh benda yang bersentuhan dengan luka impetigo dalam air panas dan peluntur dobi.Tukar cadar tilam, tuala, dan pakaian yang bersentuhan dengan luka impetigo secara kerapJangan berkongsi barang peribadi dengan individu yang mempunyai impetigo

Impetigo: All You Need to Know. (2020, May 29). Retrieved December 31, 2020, from CDCHecht, M. (2019, July 11). Everything You Need to Know About Impetigo. Retrieved December 31, 2020, from HealthlineHartman-Adams, H., Banvard, C., & Juckett, G. (2014, August 15). Impetigo: Diagnosis and Treatment. Retrieved December 31, 2020, from American Family PhysicanBaddour, L. M., MD. (2020, October 14). Impetigo. Retrieved December 31, 2020, from Uptodate


Gastrik: Punca, Simptom dan Rawatan

Apakah punca kepada masalah gastrik dan rawatannya? Artikel ini akan membincangkan secara lengkap berkenaan punca gastrik, simptom-simptomnya dan juga cara rawatan.

Encik Ali yang berusia 30 tahun merupakan seorang pekerja kedai makan yang sentiasa sibuk dan mengalami stres. Sejak beberapa bulan yang lalu, beliau kerap mengalami masalah pedih dan sakit di dada, terutamanya sebelum menjamah makanan. Selain itu, beliau juga sering berasa loya, muntah dan kembung perut. Berdasarkan kisah Encik Ali, adakah anda juga mengalami simptom yang sama sehingga membuatkan anda untuk mencari punca yang menyebabkannya? Ya, kondisi yang di alami Encik Ali (dan mungkin juga anda sendiri) ialah radang gastrik. Artikel ini akan menerangkan dengan lebih terperinci tentang punca radang gastrik, gejala serta rawatannya.

Gastrik atau pedih ulu hati merupakan satu kondisi keradangan terhadap lapisan perut. Kira-kira separuh daripada populasi dunia mengalami radang gastrik. Ia boleh berlaku secara tiba-tiba (gastrik akut), atau muncul perlahan-lahan dari masa ke masa (gastrik kronik). Dalam beberapa kes gastrik kronik; sekiranya tidak dirawat, boleh menyebabkan ulser perut serta meningkatkan risiko untuk mendapat kanser perut. Namun begitu, bagi kebanyakan orang, gastrik bukanlah sesuatu yang serius dan ia boleh sembuh sekiranya mengambil rawatan awal.

Keradangan boleh berlaku sekiranya terdapat kecederaan terhadap lapisan dinding perut. Lapisan ini yang mengeluarkan cecair mukus berfungsi untuk melindungi dinding perut daripada asid perut. Namun, peningkatan pengeluaran asid secara berlebihan boleh membakar lapisan perut tersebut. Beberapa keadaan dan aktiviti yang boleh meningkatkan risiko anda terkena radang gastrik ialah:

1. Jangkitan kuman Helicobacter Pylori

Jangkitan ini merupakan punca yang paling lazim menyebabkan radang astrik. H. pylori ialah bakteria yang menjangkiti dan menghakis lapisan perut, seterusnya membuatkan bahagian perut mudah terkena asid. Jangkitan ini biasanya tular daripada seseorang individu kepada individu lain, serta melalui makanan atau air yang tercemar.

2. Ubat tahan sakit

Penggunaan ubat tahan sakit seperti Aspirin dan Ibuprofen secara kerap boleh menyebabkan radang gastrik. Ubat ini mengurangkan pengeluaran prostaglandin, iaitu hormon yang menyebabkan kesakitan. Namun begitu, prostaglandin juga berfungsi bagi proses pengeluaran mukus perut untuk meneutralkan asid perut. Kekurangan hormon ini menyebabkan lapisan perut lebih mudah terdedah kepada asid perut.

3. Alkohol dan rokok

Pengambilan alkohol yang berlebihan serta merokok boleh mengakibatkan iritasi dan mengikis lapisan perut anda.

Setiap orang menangani tekanan secara berbeza, tetapi kegelisahan atau tekanan kronik boleh menyebabkan ketidakupayaan badan untuk bekerja dengan cekap. Tekanan ini juga boleh menyebabkan seseorang mengalami pelbagai gejala atau keadaan, termasuk gastrik akut.

Orang dewasa yang lebih tua mempunyai risiko radang gastrik yang lebih tinggi kerana pertambahan usia membuatkan lapisan perut cenderung untuk menjadi lebih nipis. Ini membuatkan mereka lebih mudah untuk dijangkiti kuman H.pylori.

Autoimun ialah keadaan di mana sistem imun menyerang sel badan. Bagi radang gastrik, ini berlaku apabila badan menyerang sel-sel yang membentuk lapisan perut. Reaksi ini mengganggu fungsi normal pelindung perut dan menyebabkan berlakunya radang gastrik. Contoh penyakit autoimun yang boleh menyebabkan radang gastrik termasuklah penyakit Hashimoto, Diabetes Jenis 1 dan kekurangan Vit B-12.

Simptom dan Tanda Gastrik

Simptom yang di alami selalunya tidak serius dan boleh hilang dengan sendiri atau melalui pengambilan ubat. Antara simptom radang gastrik ialah:

Pedih ulu hatiKetidakhadamanPerut kembungLoyaMuntahHilang selera makan

Sering kali, diagnosis radang gastrik hanya secara klinikal iaitu melalui simptom dan sejarah kesihatan pesakit. Namun begitu, dalam sesetengah kes, doktor juga mungkin melakukan beberapa ujian bagi mengenal pasti punca sebenar yang menyebabkan radang gastrik. Antara ujian yang dilakukan termasuklah:

Ujian ini dilakukan untuk memeriksa jumlah sel darah merah bagi menentukan sama ada anda mengalami anemia (kurang sel darah merah). Anemia juga boleh memberi klu bahawa perut anda mungkin mengalami pendarahan seperti ulser akibat daripada penipisan lapisan perut. Selain itu, ujian ini juga dapat melihat sel darah putih yang mungkin tinggi sekiranya anda mempunyai jangkitan kuman.

Ujian ini membantu mengesan kehadiran H.Pylori kerana H. Pylori menghasilkan gas ammonia. Sebelum ujian dilakukan, anda akan diberi minum cecair jernih yang mengandungi karbon radioaktif. Bakteria H. pylori memecahkan cecair ini di dalam  perut. Kemudian, anda akan diminta untuk meniup beg. Sekiranya anda dijangkiti H. pylori, sampel nafas anda akan mengandungi karbon radioaktif yang bertindak dengan bakteria itu.

Endoskopi ialah prosedur yang memasukkan tiub kamera ke dalam bahagian perut hingga usus kecil. Melalui endoskopi, doktor boleh melihat keadaan perut secara terperinci . Sekiranya mencurigakan (sel-sel yang mungkin menyerupai kanser), doktor akan mengeluarkan sampel tisu kecil (biopsi) untuk pemeriksaan makmal.

Barium swallow ialah prosedur X-ray terhadap sistem pencernaan. Ia membantu untuk melihat sebarang keadaan tidak normal di bahagian esofagus, perut dan usus kecil. Untuk melihat ulser dengan lebih jelas, anda akan diberi cecair logam putih (mengandungi barium) yang melapisi saluran pencernaan anda.

Rawatan untuk radang gastrik berbeza mengikut puncanya. Contoh rawatan yang boleh dilakukan ialah:

Ambil antasid seperti Gaviscon dan ubat lain seperti omeprazole untuk mengurangkan asid perutElakkan pengambilan makanan panas dan pedas secara berlebihanElakan pengambilan ubat tahan sakitUntuk radang gastrik yang disebabkan oleh jangkitan H. pylori, doktor akan memberi antibiotik serta ubat penghalang asid (digunakan untuk pedih ulu hati).

Jika tidak dirawat, radang gastrik boleh menyebabkan ulser perut dan pendarahan perut. Walaupun jarang berlaku, tetapi beberapa bentuk radang gastrik kronik dapat meningkatkan risiko anda mendapat kanser perut, terutama jika anda mengalami penipisan lapisan perut dan perubahan pada sel lapisan.

Anda dinasihatkan untuk berjumpa doktor sekiranya simptom tidak bertambah baik walaupun telah mengambil pendekatan bagi rawatan ini.

Terdapat beberapa aspek pencegahan yang boleh dibuat untuk mengelakkan masalah ini. Ia adalah:

Cuci tangan dengan bersih sebelum makanMakan makanan dalam porsi lebih kecil dan lebih kerap.Elakkan makanan yang menjengkelkan lapisan perut seperti pedas, berasid (misalnya, jus buah), makanan goreng atau berlemak.Kurangkan pengambilan minum beralkoholBerhenti merokok.Kurangkan tekanan dengan melakukan apa-apa aktiviti yang digemari

Ubat Gastrik yang boleh dicuba

Wint, C. (2020, July 24). Gastritis: Causes, Diagnosis, and Treatment. Retrieved December 23, 2020, from HealthlineGastritis. (2020, April 03). Retrieved December 24, 2020, from Mayoclinic Gastritis: Symptoms, Causes, Treatments, and More. (2020, November 19). Retrieved December 27, 2020, from Webmd